text:
स्वाध्याय
– प्रवीण नारायण चौधरी
रामचरितमानस मोती
श्री सीतारामजीक विवाहोपरान्त अयोध्या वापसी पर स्वागत प्रसंग
पूर्व अध्याय मे जनकपुर सँ जानकीजी सहित चारू बहिन आ श्रीरामजी सहित चारू भाइ संग सम्पूर्ण बरियाती आ समधि केर विदाई करबाक विहंगम चर्चा पढ़लहुँ। आब आगू वर-बरियाती सहित सब कियो अयोध्या लौटला उपरान्त के दृश्यक अवलोकन करूः
बरियातीक अयोध्या लौटब आर अयोध्या मे आनन्द
१. जनकपुर सँ डंका बजाकय बरियाती चलि देलक। छोट-पैघ सब समुदाय खूब प्रसन्न अछि। रस्ता मे पड़यवला गाम-बस्ती केर स्त्री पुरुष श्री रामचन्द्रजी केँ देखिकय नेत्र केर फल पाबि सुखी होइत छथि। बीच-बीच मे सुन्दर सुन्दर स्थान पर डेरा रखैत बाट बीचक लोक केँ सुख दैत ओ बरियाती लोकनि पवित्र दिन मे अयोध्यापुरी लग पहुँचि गेल।
२. नगाड़ा पर चोट पड़य लागल, सुन्दर ढोल बाजय लागल। भेरी आ शंख केर बड़ा भारी आवाज भ’ रहल अछि, हाथी-घोड़ा गरजि रहल अछि। विशेष शब्द करयवाली झाँझ, सुहाओन डफली आ शहनाई के रस भरल राग सब बाजि रहल अछि। बरियाती अबैत सुनिकय नगरवासी प्रसन्न भ’ गेलथि। सभक शरीर पर पुलकावली छा गेलनि।
३. सब अपन-अपन सुन्दर घर, बाजार, गली, चौराहा आर नगर केर द्वार केँ सजौलनि। सब गली मे अरगजा (कपूर, केसर व चन्दन आदि मिश्रित सुगन्धित द्रव्य) सँ सिंचन कयल गेल, जहाँ-तहाँ सुन्दर चौक-द्वारा आदि बनायल गेल। तोरण ध्वजा-पताका आर मंडप सँ बाजार एना सजि गेल जेकर वर्णन करब सम्भव नहि अछि। फल सहित सुपारी, केरा, आम, मौलसिरी, कदम्ब आर तमाल केर वृक्ष लगायल गेल। ओ फल-फूल सँ लदमलद गाछ सब पृथ्वी केँ छूबि रहल अछि। ओतय मणिक थार बड़ा सुन्दर कारीगरी सँ बनायल गेल अछि। अनेक प्रकारक मंगल-कलश घर-घर सजाकय राखल गेल अछि।
४. श्री रघुनाथजीक पुरी अयोध्या केँ देखिकय ब्रह्माजी आदि सब देवता सिहरि रहल छथि। ताहि समय राजमहल अत्यन्त शोभित भ’ रहल छल। ओकर रचना देखि कामदेवहु केर मन मोहित भ’ जाइत छल। मंगल शकुन, मनोहरता, ऋद्धि-सिद्धि, सुख, सुहाओन सम्पत्ति और सब प्रकार के उत्साह (आनन्द) मानू सहजहि सुन्दर शरीर धय-धयकय दशरथजीक घर मे छा गेल हो।
५. श्री रामचन्द्रजी और सीताजी के दर्शन लेल भला कहू केकरा लालसा नहि होयत! सुहागिन स्त्रीगण लोकनिक झुंडक झुंड सब चलि देलीह, जे अपन छबि सँ कामदेवक स्त्री रति केर सेहो निरादर कय रहल छलीह। सब सुन्दर मंगलद्रव्य एवं आरती सजेने गाबि रहल छलीह, मानू सरस्वतीजी बहुतो रास वेष धारण कएने गाबि रहल होइथ।
६. राजमहल मे आनन्दक कारण एकदम शोर मचि रहल छल। ताहि समय केर सुखक वर्णन नहि कयल जा सकैत अछि। कौसल्याजी आदि श्री रामचन्द्रजीक सब माता लोकनि प्रेमक विशेष वश मे भेला सँ शरीरक सुधि-बुधि बिसरि गेल छलीह। गणेशजी और त्रिपुरारि शिवजीक पूजन कयकेँ ओ सब ब्राह्मण सब केँ बहुतो रास दान देलीह। ओ एतेक बेसी प्रसन्न भेलीह मानू अत्यन्त दरिद्र केँ चारू पदार्थ भेटि गेल होइक। सुख और महान आनन्द सँ विवश हेबाक कारण सब माता लोकनिक शरीर शिथिल भ’ गेलनि अछि, हुनका सभक पैर तक नहि चलि पाबि रहल अछि। श्री रामचन्द्रजीक दर्शनक लेल ओ सब अत्यन्त अनुराग मे भरल परिछन के सब सामान ओरियाबय लगलीह।
७. अनेकों तरहक बाजा सब बाजि रहल छल। सुमित्राजी आनंदपूर्वक मंगल साज सजौलीह। हरैद, दुइभ, दही, पत्ता, फूल, पान और सुपारी आदि मंगल केर मूल वस्तु सब तथा अक्षत, अँखुआ, गोरोचन, लावा आर तुलसीक सुन्दर मंजरी सुशोभित छल। नाना रंग सँ चित्रित कयल सुहाओन सुवर्ण केर कलश एना बुझाइत छल मानू कामदेव केर चिड़ियां खोंता बनौने हो। शकुन केर सुगन्धित वस्तु बखानल नहि जा सकैछ। सब रानी सम्पूर्ण मंगल साज सजा रहली अछि। बहुतो तरहक आरती बनाकय ओ सब आनन्दित होइत सुन्दर मंगलगान कय रहल छलथि। सोनाक थाली केँ मांगलिक चीज सब सँ भरिकय अपन कमल समान कोमल हाथ मे लेने माता लोकनि आनन्दित होइत परिछन लेल चलि देलीह। हुनका सभक शरीर पर पुलकावली आबि गेल छन्हि।
८. रौदक धुआँ सँ आकाश एहेन कारी पड़ि गेल अछि मानू जेना साओन के मेघ घुमड़ि-घुमड़िकय पूरे आकाश केँ झाँपि देने हो। देवता कल्पवृक्षक फूल केर माला बरसा रहल छथि। से एना लगैत अछि मानू बगुलाक पंक्ति मोन केँ अपना दिश खींचि रहल हो। सुन्दर मणि सँ बनल बंदनवार एहेन देखाइत अछि मानू इन्द्रदनुष सजल हो। अटारी सब पर सुन्दर आ चपल स्त्रीगण लोकनि प्रकट होइत छथि आ फेर अप्रकट भ’ जाइत छथि, ओ सब बाहर-भीतर अबैत-जाइत रहैत छथि से एना बुझि पड़ैत अछि जेना बिजुरी चमकि रहल हो। ढोल-नगाड़ाक ध्वनि बुझू जे मेघगर्जनाक भान करा रहल छल। याचकगण पपीहा, बेंग आ मोर सब छथि। देवता पवित्र सुगन्धरूपी जलक बरखा कय रहल छथि जाहि मे खेतीक समान नगरक सब स्त्री-पुरुष सुखी भ’ रहल अछि।
९. नगर मे प्रवेश करबाक समय जानि गुरु वशिष्ठजी आज्ञा देलथि। तखन रघुकुलमणि महाराज दशरथजी शिवजी, पार्वतीजी और गणेशजी केँ स्मरण कयकेँ समाज सहित आनन्दित होइत नगर मे प्रवेश कयलनि। शुभ शकुन भ’ रहल अछि, देवता सब दुन्दुभी बजा-बजाकय फूल बरसा रहल छथि। हुनका लोकनिक स्त्री सब सेहो सुन्दर मंगलगीत गाबि-गाबिकय नाचि रहली अछि। मागध, सूत, भाट आर चतुर नट तीनू लोककेँ उजागर करनिहार सबकेँ प्रकाश दयवला परमप्रकाश स्वरूप श्री रामचन्द्रजीक यश गाबि रहल छथि। जय ध्वनि आ वेद केर निर्मल श्रेष्ठ वाणी सुन्दर मंगल सँ सनल दसों दिशा मे सुनाय पड़ि रहल अछि। बहुतो रास बाजा सब बाजय लागल अछि। आकाश मे देवता और नगर मे लोक सब प्रेम मे मग्न भेल छथि। बरियाती एना बनल-ठनल छथि जेकर वर्णन नहि भ’ सकैत अछि। परम आनन्दित छथि सब, सुख हुनका लोकनि के मोन मे समाइत नहि छन्हि। तखन अयोध्यावसी लोक सब राजाक जोहार (वन्दना) कयलनि। श्री रामचन्द्रजी केँ देखिते ओ सब सुखी भ’ गेलाह। सब मणि आर वस्त्र निछावर कय रहल छथि। सभक नेत्र मे प्रेम व प्रसन्नताक अश्रु छलकल अछि आर शरीर पुलकित अछि। नगरक स्त्रीगण आनन्दित भ’ आरती कय रहली अछि आर सुन्दर चारू कुमार केँ देखि ओ सब खूब खुशी भ’ रहली अछि। पालकी केर सुन्दर परदा हंटा-हंटाकय ओ सब दुलहिन सब केँ देखिकय खूब प्रसन्न होइत छथि। एहि तरहें सब केँ सुख दैत ओ सब गोटे राजद्वार पर अयलाह।
१०. माता सब आनन्दित भ’ कय बधू लोकनि केँ कुमार सभक संग परिछन कय रहली अछि। ओ सब बेर-बेर आरती कय रहल छथि। ओहि प्रेम और महान आनन्द केँ के कहि सकैत अछि!
११. अनेको प्रकारक आभूषण, रत्न और वस्त्र तथा अगणित प्रकारक आन वस्तु सब निछावर कय रहली अछि। पुतोहु सहित चारू बेटा सब केँ देखिकय माता लोकनि परमानन्द मे मगन भ’ गेली अछि। सीताजी व रामजीक छबि केँ बेर-बेर निहारिकय ओ सब अपन जीवन एहि जगत मे सफल मानि खूब आनन्दित भ’ रहली अछि।
१२. सखी लोकनि सेहो सीताजीक मुंह बेर-बेर देखिकय अपन पुण्यक सराहना करैत गायन कय रहल छथि। देवता सब क्षण-क्षण मे फूल बरसाबैत, नाचैत, गबैत आ अपन-अपन सेवा समर्पण करैत छथि। चारू मनोहर जोड़ी केँ देखिकय सरस्वती सबटा उपमा ताकि लेलीह मुदा कोनो उपमा दैत नहि बनि रहल छन्हि, कियैक त हुनका बाकी सबटा एहि चारू जोड़ीक आगाँ तुच्छ बुझा पड़ैत छन्हि। तखन हारिकय ओहो श्रीरामजीक रूप मे अनुरक्त भ’ हुनका एकटक देखिते रहि गेलीह।
१३. वेद के विधि आर कुल के रीति कयकेँ अर्घ्य आ डेग-डेग पर स्वागतक कालीन (पाँवड़) बिछबैत पुतोहु संग पुत्र सब केँ परिछिकय माता लोकनि महल मे प्रवेश करौलीह। स्वाभाविक सुन्दर चारि गोट सिंहासन छलैक जे मानू कामदेव अपनहि हाथ सँ बनौने होइथ। ताहिपर माता लोकनि राजकुमारी और राजकुमार सबकेँ बैसौलनि आ खूब आदर सँ हुनका सभक पवित्र चरण केँ धोलनि। पुनः वेद के विधि अनुसार मंगल के निधान दूल्हा-दुलहिन सब केँ धूप, दीप और नैवेद्य आदिक द्वारा पूजा कयलनि। माता बेर-बेर आरती कय रहल छथि आर वर-वधु लोकनि केँ पंखा सेहो फेरि रहली अछि। अनेकों वस्तु सब निछावर भ’ रहल अछि, सब माता लोकनि आनन्द सँ भरल एना सुशोभित भ’ रहल छथि मानू कोनो योगी परमतत्त्व पाबि गेल हुए। सब दिनक बीमार मानू अमृत पाबि गेल हुए। आजन्म दरिद्र मानू पारस पाबि गेल हुए। आन्हर केँ सुन्दर नेत्र केर लाभ भेल होइक। गोंग के मुंह मे मानू सरस्वती आबि गेलखिन आ शूरवीर मानू युद्ध मे विजय पाबि गेल हो। एहि सुखो सँ सौ करोड़ गुना बढ़िकय आनन्द माता सब पाबि रहल छथि, कियैक त रघुकुल के चन्द्रमा श्री रामजी विवाह कय केँ भाइ सभक संग घर आयल छथि।
१४. माता सब लोकरीति करैत छथि आर दूल्हा-दुलहिन सब लजाइत छथि, ई महान आनन्द आ विनोद केँ देखिकय श्री रामचन्द्रजी मने-मन मुस्कुरा रहल छथि। मोनक सब वासना पूरा भेल जानि देवता आ पितर लोकनिक खूब लगन सँ पूजन कयलनि तथा सभक वन्दना कयकेँ माता लोकनि यैह वरदान माँगलीह जे भाइ सहित श्री रामजीक कल्याण होइन्ह।
१५. देवता सब अन्तरिक्ष सँ आशीर्वाद दय रहल छथि आर माता सब आनन्दित भ’ आँचर भरिकय आशीर्वाद लय रहली अछि। तदनन्तर राजा बरियाती सब केँ बजबौलनि आ हुनका लोकनि केँ सवारी, वस्त्र, मणि (रत्न) आ आभूषणादि देलनि। आज्ञा पाबिकय, श्री रामजी केँ हृदय मे राखिकय ओ सब आनन्दित भ’ अपन-अपन घर जाय गेलाह। नगर के समस्त स्त्री-पुरुष केँ राजा कपड़ा और गहना पहिरौलनि। घर-घर बधावा बाजय लागल। याचक सब जे-जे माँगैत छथि, विशेष प्रसन्न भ’ राजा हुनका सब केँ सैह-सैह दैत छथि। सम्पूर्ण सेवक और बाजावला केँ राजा नाना प्रकारक दान आर सम्मान सँ सन्तुष्ट कयलनि। सब जोहार (वन्दन) कयकेँ आशीष दैत छथि आर गुण समूहक कथा गबैत छथि। तखन गुरु और ब्राह्मण सहित राजा दशरथजी महल मे गमन कयलनि। वशिष्ठजी जे किछु आज्ञा देलनि से लोक आ वेद के विधिक अनुसार राजा आदरपूर्वक पूरा कयलनि। ब्राह्मण लोकनिक भीड़ देखिकय अपन अहोभाग्य बुझि सब रानी आदर सँ उठलीह। चरण धोकय हुनका सबकेँ स्नान करौलीह आ राजा सभक रीतिपूर्वक पूजन कय हुनका लोकनि केँ भोजन करौलनि। आदर, दान व प्रेम सँ पुष्ट भेल ओहो लोकनि सन्तुष्ट मोन सँ आशीर्वाद दैत विदाह भेलाह।
१६. राजा गाधिपुत्र विश्वामित्रजी केँ अनेक प्रकार सँ पूजा करैत कहलनि – हे नाथ! हमरा समान धन्य दोसर कियो नहि अछि जे अपनेक कृपाक पात्र बनलहुँ। हुनकर बहुतो तरहें प्रशंसा कयलनि आ रानी सहित हुनक चरणधूलि केँ ग्रहण कयलनि। हुनका महल के भीतर ठहरेबाक उत्तम स्थान देलनि जाहि मे राजा आ आ समस्त रनिवास हुनकर इच्छानुसार आराम व सब सेवा पर अपन दृष्टि राखि सकथि।
१७. राजा गुरु वशिष्ठजीक चरणकमलक पूजा और विनती कयलनि। हुनकर हृदय मे अत्यधिक प्रीति छलन्हि। घर मे प्रवेश कयल नवबधू सहित सब राजकुमार और सब रानी समेत राजा बेर-बेर गुरुजीक चरणक वन्दना करैत छथि आर मुनीश्वर आशीर्वाद दैत छथिन। राजा अत्यन्त प्रेमपूर्ण हृदय सँ पुत्र सब केँ आ सबटा सम्पत्ति केँ सामने राखिकय ओ सब किछु स्वीकार करबाक लेल विनती कयलनि, मुदा मुनिराज पुरोहित होयबाक नाते मात्र अपना लेल नेग (दछिना) माँगि लेलनि आ खूब रास आशीर्वाद देलनि। फेर सीताजी सहित श्री रामचन्द्रजी केँ हृदय मे राखिकय गुरु वशिष्ठजी हर्षित होइत अपन स्थान लेल प्रस्थान कयलनि।
१८. राजा तखन सब ब्राह्मणक स्त्री लोकनि केँ बजबौलनि आर हुनका सब केँ सुन्दर वस्त्र तथा आभूषण पहिरेलनि। फेर सुआसिनी (नगरक सौभाग्यवती बहिन, बेटी, भानजी आदि केँ) बजौलनि आर हुनका सभक निज-निज रुचि मुताबि पहिरावनी प्रदान कयलनि। नेगी लोकनि अपना-अपना लेल नेग चुनि लेथि आर राजा सभक शिरोमणि दशरथजी हुनका सभक इच्छा अनुसार ओ सब नेग प्रदान कयलनि। जाहि पाहुन सब केँ प्रिय व पूजनीय बुझलथि, हुनका सब केँ राजा खूब बढियाँ सँ सम्मान कयलनि।
१९. देवगण श्री रघुनाथजीक विवाह देखिकय आ उत्सवक प्रशंसा कयकेँ फूल बरसबिते नगाड़ा बजाकय परम सुख प्राप्त कय अपन-अपन लोक लेल चलि देलाह। ओ सब एक-दोसर सँ श्री रामजीक यश कहैत जाइत छथि आ सभक हृदय मे प्रेम अथाह भरैत रहैत छन्हि।
२०. सब प्रकार सँ सभक प्रेमपूर्वक आ खूब ढंग सँ आदर-सत्कार कयला उपरान्त राजा दशरथजीक हृदय मे पूर्ण आनन्द भरि गेलनि। जतय रनिवास छल, ओ ओतय गेलाह आ पुतोहु समेत कुमार लोकनि केँ देखलाह। राजा आनन्द सहित पुत्र लोकनि केँ कोरा मे बैसौलनि। ताहि समय राजा केँ जतेक सुख भेलनि से के कहि सकैत अछि! फेर पुत्रवधू सब केँ प्रेमक संग लग मे बैसाकय बेर-बेर हृदय मे हर्षित भ’ हुनका सब केँ पिता जेकाँ खूब दुलार देलनि। ई सब समारोह देखि रनिवास प्रसन्न भ’ गेल। सभक हृदय मे आनन्द निवास करय लागल। तखन राजा विवाह केना-केना भेल से सब कथा सब सुनाबय लगलाह जे सुनि-सुनिकय सब कियो खूब हर्षित होइत रहलथि।
२१. राजा जनकक गुण, शील, महत्व, प्रीति के रीति आर सुहाओन सम्पत्तिक वर्णन राजा भाट जेकाँ बहुतो रोचक ढंग सँ कयलनि। जनकजीक कृतित्व सब सुनिकय रानी लोकनि बड प्रसन्न भेलीह। तदोपरान्त पुत्र सहित स्वयं स्नान कयकेँ राजा ब्राह्मण, गुरु और कुटुम्ब लोकनि केँ बजाकय अनेकों प्रकारक व्यंजन सहितक भोजन कयलनि। ई सब करैत-करैत पाँच घड़ी बीति गेल। सुन्दर स्त्रीगण सब मंगलगान कय रहल छथि। ओ राति सुख केर मूल आ मनोहारिणी भ’ गेल अछि। सब कियो आचमन कय केँ पान खेलनि आ फूल केर माला, सुगन्धित द्रव्य आदि सँ विभूषित भ’ सब कियो शोभायमान भ’ गेलाह। श्री रामचन्द्रजी केँ देखिकय और आज्ञा पाबिकय सब सिर नमबैत अपन-अपन घर लेल चलि देलनि। ओहिठामक प्रेम, आनन्द, विनोद, महत्व, समय, समाज और मनोहरता केँ सैकड़ों सरस्वती, शेष, वेद, ब्रह्मा, महादेवजी और गणेशजी तक कियो नहि कहि सकैत छथि। फेर भला हम कोन तरहें बखान करू? कतहु केंचुआ धरती केँ माथ पर उठा सकैत अछि की?
२२. राजा सभक सब तरहें सम्मान कयकेँ कोमल वचन सँ रानी लोकनि केँ बजौलनि आ कहलनि – बधू लोकनि एखन बच्चे सब छथि, दोसर घर सँ अयलीह अछि। हिनका सब केँ एना राखब जेना आँखि केँ पलक रखैत अछि। (विदित हो जे पलके सदिखन झपकि-झपकि कय आँखिक रक्षा करैत अछि आर ओकरा सुख पहुँचाबैत अछि, तेहने सुख पुतोहु सभक लेल राजा दशरथ रानी सब सँ चाहलनि अछि।) बौआ सब सेहो थाकल निनायल छथि, हिनका सब लय जाउ आ शयन कराउ। एना कहिकय राजा श्री रामचन्द्रजीक चरण मे मोन लगा स्वयं विश्राम भवन चलि गेलाह।
२३. राजाक स्वभाविक सुन्दर वचन सुनि रानी लोकनि मणि सँ जड़ित सुवर्ण पलंग बिछवौलनि। गद्दा उपर गाय केर फेन समान सुन्दर आ सुकोमल सुन्दर-सुन्दर श्वेत रंगक चादरि बिछबौलनि। सुन्दर तकियाक वर्णन नहि कयल जा सकैत अछि। मणिक मन्दिर मे फूलक माला आ सुगन्धित द्रव्य सँ वातावरण सजल अछि। सुन्दर रत्न सब मे दीप आ सुन्दर शमियाना सभक शोभा कहैत नहि बनैत अछि। जे ओ सब देखने हेता वैह टा जानि सकैत छथि। एहि तरहें सुन्दर शय्या सजाकय माता लोकनि श्री रामचन्द्रजी केँ आराम करबाक लेल कहलीह। श्री रामजी बेर-बेर भाइ लोकनि केँ आज्ञा देलाह, तखन ओहो लोकनि अपन-अपन शय्या पर सुति रहलाह।
२४. श्री रामजीक साँवला सुन्दर कोमल अँग केँ देखिकय सब माता लोकनि प्रेम सहित वचन कहि रहल छथिन – हे तात! बाट मे जाइत काल अहाँ ओहेन भयावनी ताड़का राक्षसी केँ कोना कय मारलहुँ? बड़ा भयानक राक्षस, जे विकट योद्धा छल आर जे युद्ध मे केकरो किछु नहि बुझैत छल, ताहि दुष्ट मारीच आ सुबाहु केँ सहायक सभक संग अहाँ केना मारि देलहुँ? हे तात! हम बलैया लैत छी, मुनि के कृपा सँ मात्र ईश्वर अहाँक सब बला केँ टारि देलनि। दुनू भाइ यज्ञक रखवारी कय केँ गुरुजीक प्रसाद सँ सब विद्या पेलहुँ। अहाँक चरणक धूल लगिते मुनि पत्नी अहल्या तरि गेलीह। विश्व भरि मे ई कीर्ति पूर्ण रीति सँ व्याप्त भ’ गेलीह। कच्छप केर पीठ, वज्र और पर्वत सँ सेहो कठोर शिवजीक धनुष केँ राजाक समाज मे अहाँ तोड़ि देलहुँ। विश्वविजय केर यश आर जानकी केँ प्राप्त कय सब भाइ लोकनि केँ सेहो विवाह करबाकय घर अयलहुँ। अहाँक सब कर्म अमानुषी अछि, मनुष्यक शक्ति सँ बाहर अछि, जे केवल विश्वामित्रजीक कृपा पूरा कयलक अछि। हे तात! अहाँक चन्द्रमुख देखिकय आइ हमरा सभक एहि जग मे जन्म लेब सफल भेल। अहाँक बिना देखने जे दिन सब बितल से ब्रह्माजी गिनती मे नहि लाबथि (माने जे ओ आयु मे शामिल नहि करथि)।
२५. विनय भरल उत्तम वचन कहिकय श्री रामचन्द्रजी सब माता लोकनि केँ सन्तुष्ट कयलथि। फेर शिवजी, गुरु और ब्राह्मणक चरण केँ स्मरण कय नेत्र केँ नींद केर वश कयलनि आ सुइत रहलाह। नींदहु मे हुनकर अत्यन्त सलोना मुखारविन्द एना सोहा रहल छल मानू संध्याकालक लाल कमल सोहा रहल हो।
२६. स्त्रीगण सब घरे-घर जागरण कय रहल छलीह आ आपस मे एक-दोसर केँ मंगलमय गाइर दय रहल छलीह। रानी सब कहैत छथिन – हे सजनी! देखू, आजुक रात्रिक कतेक शोभा अछि जाहि सँ अयोध्यापुरी विशेष शोभित भ’ रहल अछि। ई सब कहैत सासु लोकनि सुन्दर बधु सब केँ संग लेने सुइत रहलीह, जेना साँप अपन माथक मणि केँ हृदय मे नुका लैत अछि किछु तहिना सासु लोकनि बधू सब केँ अपन अंक मे समेटकय सुइत रहलीह।
२७. प्रातःकाल पवित्र ब्रह्म मुहूर्त मे प्रभु जगलाह। मुर्गा सब सुन्दर बोल बाजय लागल। भाट और मागध सब गुणक गान करय लगलाह आ नगर भरिक लोक द्वार पर जोहार करय लेल आबि गेलथि। ब्राह्मण, देवता, गुरु, पिता और माता केर वन्दना कयकेँ आशीर्वाद पाबि सब भाइ खूब प्रसन्न भेलथि। माता सब आदरक संग हुनका सभक मुंह देखलनि। फेर ओ सब राजाक संग दरवाजाक बाहर पधारलथि। स्वभावहि सँ पवित्र चारू भाइ शौचादि सँ निवृत्त भ; कय पवित्र सरयू नदी मे स्नान कयलनि और प्रातःक्रिया (संध्या वंदनादि) कयकेँ ओ पिताक पास अयलाह। राजा हुनका सब केँ देखिते हृदय सँ लगा लेलनि। तदनन्तर ओ सब आज्ञा पाबि हर्षित मुद्रा मे आसन ग्रहण कयलनि।
२८. श्री रामचन्द्रजीक दर्शन नेत्र केर लाभक सीमा होयबाक अनुमान कय समस्त सभा शीतल भ’ गेल, सभक समस्त त्रिताप सदा-सदा लेल मेटा गेलैक। पुनः मुनि वशिष्ठजी और विश्वामित्रजी अयलाह। राजा हुनका सब केँ सुन्दर आसन पर बैसौलनि आ पुत्र समेत हुनकर पूजा कयकेँ चरण स्पर्श कयलनि। दुनू गुरु श्री रामजी केँ देखिकय प्रेम मे मुग्ध भ’ गेलथि। वशिष्ठजी धर्मक इतिहास कहि रहल छथि आ राजा रनिवास सहित से सब प्रेममग्न भ’ सुनि रहल छथि, जे मुनि सभक मन केँ सेहो अगम्य अछि, से विश्वामित्रजीक सुन्दर करनी-कथा-गाथा सब वशिष्ठजी बड़ा आनन्दित भ’ कय बहुतो प्रकार सँ वर्णन कयलनि। वामदेवजी कहलखिन – ई सब बात सत्य अछि। विश्वामित्रजीक सुन्दर कीर्ति तीनू लोक मे पसरल अछि। ई सब सुनिकय सब गोटे केँ आनन्द भेलनि। श्री राम-लक्ष्मण केर हृदय मे अधिक उत्साह आनन्द भेलनि।
२९. नित्य नव मंगल, आनन्द आर उत्सव होइत अछि। एहि तरहें आनन्द मे दिन बितल जाइत अछि। अयोध्या आनन्द सँ भरिकय उमड़ि रहल अछि, आनन्द केर अधिकता दिनानुदिन बढिते जा रहल अछि। नीक दिन (शुभ मुहूर्त) शोधिकय सुन्दर कंकण खोलल गेल। मंगल, आनन्द आर विनोद कम नहि भेल, बढिते रहल। एहि तरहें नित्न नव सुख केँ देखिकय देवता सब सेहो सिहरि उठथि आर अयोध्या मे जन्म पेबाक लेल ब्रह्माजी सँ याचना करैत रहथि।
३०. विश्वामित्रजी अयोध्या सँ अपन आश्रम जेबाक लेल नित्य तैयार होइत छथि, जाय चाहैत छथि, लेकिन रामचन्द्रजी केर स्नेह और विनयवश फेर ओत्तहि रहि जाइत छथि। दिनोंदिन राजाक सौ गुना भाव (प्रेम) देखिकय महामुनिराज विश्वामित्रजी हुनकर सराहना करैत छथि। अन्त मे जखन विश्वामित्रजी विदाह हेबाक बात कहलखिन त प्रेममग्न भ’ गेलाह आर पुत्र सभक संग आगू आबि ठाढ़ भ’ गेलाह। आर कहलखिन – हे नाथ! ई सब सम्पदा अहींक थिक। हम त स्त्री-पुत्र सहित सिर्फ अहाँक सेवक थिकहुँ। हे मुनि! बच्चा सब पर सदिखन स्नेह बनेने रहब आर हमरा सेहो दर्शन दैत रहब। एना कहिकय पुत्र ओ रानी सहित राजा दशरथजी विश्वामित्रजीक चरण पर खसि पड़लाह, प्रेमविह्वल भ’ जेबाक कारण हुनका मुंह सँ कोनो शब्द नहि निकलि सकलनि। ब्राह्मण विश्वमित्रजी बहुतो प्रकार सँ आशीर्वाद देलनि आ ओ चलि पड़लाह। प्रीति केर रीति कहल नहि जाइत अछि। सब भाइ केँ संग लेने श्री रामजी प्रेम सहित हुनका अरियाति हुनका सँ आज्ञा पाबि वापस भेलाह।
हरिः हरः!!


c: text/html

text:
जयनगर-समस्तीपुर के बीच सवारी गाड़ी
जयनगर -समस्तीपुर के बीच जल्दीए एकटा आओर सवारी गाड़ी शुरू भ रहल अछि. अखन एहि रुट पर गाड़ी के बड़ दिक्कत अछि. दु टा गाड़ी के बीच चारि-चारि...पांच-पांच घंटा के समय अछि. एकटा गाड़ी छुटल नहिं कि इंतजार करैत रहुं. मधुबनी जिला के लोक सभ के जिला मुख्यालय आओर दरभंगा आबय -जाय लेल भारी परेशानी के सामना करय पड़ैत अछि. बड़ी लाइन पर ट्रेन चलनाय शुरू भेला के बादो अखनो बसे के आसरा अछि. आब देखु नबका ट्रेन के टाइमिंग केहन राखल जाइत अछि. एहि के लेल लोकल यात्री सभ सं सेहो फीडबैक लेबाक चाही जे कोन समय पर गाड़ी चलानाय नीक रहत. एकरा संगे एकटा आओर खबर अछि जे लौकहा सं झंझारपुर के बीच चलय वाला 228 डाउन आब सकरी तक चलत. एहि सं सेहो इलाका के लोक सभके सुविधा मिलत. मधुबनी- राजनगर के बीच पड़य वाला मंगरपट्टी के लोक के लेल नीक खबर ई अछि जे आब मंगरपट्टी में हाल्ट बनत. एहि सं इलाका के लोक के आब बाहर जाय लेल मधुबनी आबि के ट्रेन नहिं पकड़य पड़त.

robotstxt: allowed

filter: keep


text:
जनकपुर, ८ मार्च २०२०। मैथिली जिन्दाबाद!!
मैथिली साहित्यकार सभा आ जनचेतना अभियान नेपालक संयुक्त आयोजनमे द्वैमासिक एकल कविता वाचनक दसम खेपक संगहि फगुआक अवसरपर मैथिली हास्य कवि सम्मेलन समेत आइ जनकपुरधामक जनक चौकपर सम्पन्न भेल अछि। पहिल चरणमे मैथिली हास्य कवि श्री नरेश ठाकुर जीक एकल कविताक प्रस्तुति। ओझा चालीसासहित करीब एक दर्जन कविता वाचन। श्रोतागण थपड़ी पीटैत मनोरंजित। श्रोतादिसिसँ सामाजिक अभियंता दिनेश पूर्वे आ युवा कवि कामेश्वर यादव द्वारा हुनक काव्य पाठ पर टिप्पणी।
दोसर चरणमे एक दर्जन कविसभक फगुआएल कविता-जोगीरासभक प्रस्तुति; जाहिमे कवि मनोज प्रेमेश, राम भरत साह, राजेंद्र ललन, विजयदत्त मणि, देवीकान्त मिश्र मुसन, मोती झा, राजेश महतोक संलग्नता। एकपर एक रसगर आ चोटगर रचनाक वाचन। बीचबीचमे भोला मंडल आ प्रेम विदेहक डंफ-डफलीपर फगुआ-जोगीरा गायन।
कार्यक्रमक प्रमुख अतिथि पूर्व सांसद आ प्रसिद्ध साहित्यकार वृषेश चन्द्र लाल। विशिष्ट अतिथि वरिष्ठ पत्रकार – साहित्यकार राजेश्वर नेपाली आ वरिष्ठ साहित्यकार रेवती रमण लाल । विद्यापति पुरस्कार कोषक अध्यक्ष रामसागर पंडितक विशेष उपस्थिति। हुनकोसभक अपन अपन सुंदर रचनाक प्रस्तुति।
वृषेश सरद्वारा साहित्यकार सभाके १५००/-टाका सहयोग। संस्था दिसिसँ हुनका हार्दिक धन्यवाद ज्ञापन। टूटल टांगक उपचार सहयोग वापत कवि नरेश ठाकुरके साहित्यकार सभा द्वारा ५०००/-टाका सहयोग प्रदान।
साहित्यकार सभाक सभापाल प्रेम विदेहक सभापतित्वमे कार्यक्रम सम्पन्न। कार्यपाल अरविंद कुमार यादव द्वारा मंच संचालन। जनचेतना अभियानक अध्यक्ष सुनिल यादव द्वारा स्वागत मन्तव्य आ धन्यवाद ज्ञापन। उपसभापाल रामाशीष मंडलद्वारा सक्रिय सहयोग। कार्यक्रममे साठिगोटेक सहभागिता। आयोजकदिसिसँ सभके धन्यवाद ज्ञापन !!


text:
– प्रवीण नारायण चौधरी
अपन घर के खोजे नहि अन्ना के पुछारि
अपने भ्रष्ट से सोचे नहि सभ्यताके बिसारि!
मिथिला राज बनाबय लेल तेलंगाना के वेट
बारीक पटुआ तीत अछि दूरक लगबी रेट!
कौआ कुचरय सांझ के खायब नहि आब गुँह
भिन्सर फेरो बिसरैत अछि दौड़ि मारय मुँह!
मोरक पाँखि पहिरि के नाचि सकय नहि जोर
पाउडर मुँह रगड़ि कतबो बनय केओ कि गोर!
नित्य नया टन्टा झाड़य मारय झटहा तीर
महाबूड़ि कोढिया मनुख बनय हमेशा वीर!
साहित्यक समुद्रमे सुन्दर सनके सम्हारि
हाइकू शेर्न्यू रूबाइ ओ गजलक देखू मारि!
चोर-चोर हल्ला मचबय गाम मे भेल जगारि
भेल पुछारि जे चोर कतय चोरहि हल्ला पारि!
देख रे मूढ टेटर अपनहु माथ भरल छौ आगि
‘प्रवीण’ भने गैरखोर बनें चोतमल काजक लागि!
हरिः हरः!!


text:
बेगूसराय। 10 जनवरी। मुफस्सिल थाना क्षेत्रक बड़ी ऐघु पंडित टोला निवासी सत्यनारायण सिंह केर पुत्र गोपाल कुमार केर हत्या करी फेकल गेल लाश बरामद भेला सँ पूरा क्षेत्र मे सनसनी पसरल अछि। प्राप्त खबैर केर मुताबिक कैल्हि मंगवारक भोर भारद्वाज नगर बांसबिट्टी मे एक युवकक लाश क' स्थानीय लोग सभ देखलक आओर ऐहिक सूचना पुलिस क' देलक। ओतहि विगत सात जनवरी सँ लापता गोपाल कुमारक परिजन सेहो घटना स्थल पर पहुंचल जाता शव केर पहिचान क' लेल गेल।
घटना स्थल पर पहुंचल पुलिस शव क' अप्पन कब्ज़ा मे लैत पोस्टमार्टम लिए सदर अस्पताल भेज देलक। संगहि एहि मामलक जांच शुरू क' देलक। अपराधी सभ युवक क' दू गोली मारने छल। प्राप्त खबैर केर मुताबिक एहि सँ पहिनो मृतक क' एमआरजेडी कॉलेज लग गोली मारीकें घायल कायल गेल छल। जाहिमें तीन गोटाकेँ अभियुक्त बनाओल गेल छल। बताओल जे रहल अछि कि सात जनवरी से गोपाल घर सँ गायब छल। हुनकर छोट भाई कन्हैया कुमार मोबाईल सँ संपर्क करबाक प्रयास केलक मुदा ओहि राति दस बजे सँ मोबाईल सेहो बंद छल।


text:
विचार
– प्रवीण नारायण चौधरी
शाहीनबाग मोडेल केर राजनीति
भारत केर संसदीय पद्धति द्वारा पास कयल गेल ‘सीएए कानून’ केर विरोध मे विपक्ष केर हार भेला उपरान्त जानि-बुझिकय कानून केर सम्बन्ध मे अनेकों कपोलकल्पित कयास (अन्दाजी आकलन-व्यकलन) आधारित जोखिम सँ वर्ग विशेष केँ भ्रमित कयल गेल। परिणामस्वरूप एहि नव कानून केर विरोध मे जहाँ-तहाँ हिन्सक-उग्र आन्दोलनक खबरि आयब शुरू भेल। सरकार आ आम पब्लिक मे एहि तरहक विरोध केँ नियंत्रण मे अनबाक एक प्रकारक विस्मयकारी स्थिति शुरुआत मे बनल। संवैधानिक तौर पर कोनो सरकारी निर्णय अथवा संसद सँ पास कानून केर विरोध कयल जा सकैत अछि, लेकिन ओकर उग्रता जन-धन केर क्षति धरि पहुँचय त स्वाभाविक छैक जे एकर प्रभाव आमजन व सरकारी सुरक्षा निकाय सब पर पड़ैत छैक। उत्तरप्रदेश सरकार द्वारा एहि उग्र आन्दोलन प्रति कड़ा कदम उठबैत उग्र हिन्सक भीड़ केँ नियंत्रण मे लेबाक निर्णय आ कार्रबाई ओहि ठामक स्थिति केँ सामान्य बनेबाक दिशा मे कारगर सिद्ध भेल। ओतहि दिल्ली, केरल, व देशक अन्य भाग मे सेहो शान्तिपूर्ण आन्दोलन – सीएए केर विरोध मे धरना, अनशन, आरम्भ भेल।
दिल्लीक एक ‘शाहीनबाग’ मे जमा बूढ सँ बच्चा धरिक महिला समुदाय एहि कानून केर विरोध मे शान्तिपूर्ण अनशन आरम्भ कयलक, एहि मे बहुल्य मुस्लिम समुदायक संग किछु आरो समुदायक भागीदारी रहल देखायल। ऐन समय मे दिल्ली विधानसभा चुनाव आबि जेबाक कारण व भारतीय टेलिविजन न्यूज चैनल पर दिन भरि ‘शाहीनबाग’ केन्द्रित समाचार प्रमुखता सँ प्रसारित होयबाक कारण एकर मनोवैज्ञानिक असर देश-विदेश सब दिशा मे होयब आरम्भ भऽ गेल। केन्द्र मे शासन चलेनिहार राष्ट्रीय जनतांत्रिक गठबन्धन केर प्रमुख राजनीतिक दल भारतीय जनता पार्टी अपन हिन्दूत्वक एजेन्डा पर सत्ता मे एबाक बात लेल पहिले सँ चर्चित रहल विदिते अछि, भाजपा या राजग केर पक्ष मे ई प्रदर्शनकारी समुदाय कहियो वोट बैंक नहि रहल आर पास कयल गेल कानून सेहो ईस्लामिक राष्ट्र पाकिस्तान, अफगानिस्तान व बांग्लादेश सँ मुसलमान वाहेक अन्य ६ धर्मक लोक लेल भारतीय नागरिकता प्राप्त करबाक बाट खोलल जेबाक नीति पर अडिग रहबाक कारण शाहीनबाग मे सरकारक कोनो नुमाइन्दा कहियो कोनो तरहक वार्ता लेल नहि गेल, नहिये दिल्ली सरकार कहियो ई हिम्मत कय सकल जे ओ अपन कोनो प्रतिनिधि अनशनकारी केँ रिझेबाक लेल गेल।
एम्हर न्यूज चैनल पर दिन भरिक चर्चित खबरि केवल आ केवल शाहीनबाग होयबाक कारण बहुल्य हिन्दू धर्मावलम्बी केँ सीएए केर समर्थक बना देलक, जखन कि शंका-उपशंकाक भँवर मे फँसल बहुल्य ईस्लाम धर्मावलम्बी मे एहि कानून सँ अपन भविष्य पर खतरा एबाक स्पष्ट स्थिति पहुँचय लागल। शाहीनबाग मोडेल पर मुम्बई, लखनऊ, आदि विभिन्न स्थान पर महिला समुदायक समूह सब सड़क पर अनशन करबाक कार्य शुरू कय देलक आर ‘शाहीनबाग’ छूटल राजनीति केर एकटा नवका शिगूफा बनि गेल…! शाहीनबाग मे विपक्षी नेता सब जाय-जाय अनशनकारीक समर्थन मे आ सीएए कानून लाबि सत्तापक्ष द्वारा धर्मक नाम पर लोक केँ विभाजित करबाक आरोप आदि लगायल गेल, संविधानक मर्म बिपरीत धर्म आधारित नागरिकता उपलब्ध करेबाक आरोप सेहो लगायल गेल। भारतक धर्मनिरपेक्षता पर खतरा आ एतय तक कि मुसलमान समुदाय केँ सीएए, एनआरसी आदिक अनेकों उलझल बात कय भ्रमित कय विरोध केँ आरो तेज करबाक वातावरण बनायल गेल। तहिना सत्तापक्ष भाजपा-राजग दिल्ली मे चुनावी प्रचार-प्रसार मे शाहीनबाग मोडेल पर कड़ा प्रहार करैत विपक्ष द्वारा भ्रमित करबाक सफाई दैत, दिल्लीक सत्ता पर बैसल आम आदमी पार्टी पर सेहो षड्यन्त्र करैत मुस्लिम वोटबैंक राजनीति लेल शाहीनबाग केँ प्रायोजित करबाक आरोप लगायल गेल।
दिल्लीक चुनाव उपरान्तो जखन शाहीनबाग केर अनशन यथावत रहल, एतेक तक कि सुप्रीम कोर्ट द्वारा वार्ताकार केँ पठेलो पर अनशनकारी द्वारा कोनो तरहक सहजताक जबाबदेहिता नहि देखेलापर शाहीनबाग विरुद्ध आ सीएए कानूनक समर्थन मे सेहो उग्र प्रदर्शनकारी ध्रुवीकरण होयब आरम्भ भेल। आर, जखनहि जनता मे विभाजन आओत त ई सुनिश्चित अछि जे ओतय दंगा भड़कबे टा करत। आर, दंगाक तैयारी कोन तरहें पहिने सँ शाहीनबाग-समर्थक सब कएने छल तेकर प्रमाण ड्रोन कैमरा द्वारा – लोकक मोबाईल सँ खींचल गेल फोटो आ वीडियो सँ, सीसीटीवी कैमरा मे कैद दंगाई गतिविधि आदि सँ स्पष्टे अछि। राजनीति केर ई विद्रुपता भारत सन देश मे स्वतंत्रताक वर्ष १९४७ सँ चलैत रहल अछि जेकरा रोकबाक लेल धर्मनिरपेक्षता टा हथियार छल, लेकिन जाहि तरहें एहि धर्मनिरपेक्षता केर छद्म स्वरूप पर सत्ता संचालन कय मुस्लिम तुष्टिकरण आ सत्तारोहण कयल जाइत रहल अछि, एकर दुष्परिणाम निर्दोष जनता केँ दंगा झेलिकय चुकबय पड़ैत अछि। एकर समाधान एक्के टा अछि जे जनता आपस मे धर्मनिरपेक्ष बनिकय भाईचारा कायम राखय, अपन-अपन धर्मक रक्षा लेल सब केँ अधिकार छैक, दोसरक धर्म प्रति सहिष्णुता, स्वीकार्यता व सम्मान करब सभक परम कर्तव्य छैक। मात्र एहि तरहक समन्वय स्थापित भेलापर भारत मे हिन्दू-मुस्लिम दंगा रुकि सकैत अछि, अन्यथा १९४७ केर ओ धर्मआधारित विभाजनक घाव मे कखनहुँ पीज भरि जायत आर एकर असह्य पीड़ा भारतक आम जनता झेलैत रहत। भारत मे जाहि तरहें विगत १००० वर्ष मे आक्रान्ता – ईस्लामिक शासक द्वारा चढाई आ मन्दिर तोड़बाक, जबरदस्ती धर्मान्तरण करेबाक आ भारतक मौलिक हिन्दू धर्म आ संस्कृति प्रति घाव देबाक दुरूह कार्य सब कयल गेल छैक, ओहि कारण ईस्लाम धर्म प्रति स्वाभाविक विरोध आ आशंका बहुल्य हिन्दू धर्मावलम्बी जनमानस सँ नहि जा सकैत अछि। एहि दिशा मे नीतिकार सब केँ समुचित ध्यान दैत, समन्वय केर स्थिति उत्पन्न कय शान्ति व सौहार्द्रता कायम राखब मात्र राजधर्म होयत।


text:
जकरा कन्हा पर पूरा शहर क' स्वच्छ आओर सुन्दर बनेबाक जिम्मेदारी अछि। उवे दरभंगा नगर निगम आय कैल्हि शहर केँ सड़क सभके घिनबाई मे लागल अछि। दरभंगा जिलाक सभसँ महत्वपूर्ण सड़क जे कर्पूरी चौक से सीधा दरभंगा मेडिकल कॉलेज एंड हॉस्पिटल दिस जायत अछि ओहि सड़क पर निगम द्वारा नाला केँ गंदगी फेकल जे रहल अछि।
अपने क' बता दी दरभंगा नगर निगम आय कैल्हि सड़क सभक बगल म' बनल लाना केर सफाई करा रहल अछि आओर नाला सँ निकलै बला सभ गंदगी क' सड़क पर फेंक रहल अछि, जाहिक चलते हजारों मरीज समेत छात्र-छात्रा आ आम राहगीर क' बहुत परेशानी केर सामना करे पैड़ रहल अछि।
ओतहि, प्रभारी अस्पताल अधीक्षक डॉ. बालेश्वर सागर एहि मामला पर कहलनि कि नगर निगम क' कैको बेर कहल जे चुकल अछि कि अस्पताल मे रोजाना हजारों मरी सभक संगे संग छात्र-छात्रा आ आम राहगीर आबैत जायत रहैत अछि जाहिसँ सभके बहुत परेशानी केर सामना करे पड़ैत अछि। तैयो निगम द्वारा नाला केँ गंदगी सड़क पर फेकल जे रहल अछि।


text:
ई खिस्सा थिक मॉडर्न मिथिला के। आइ-काल्हि बेटी सब बाहर जा-जा उच्च शिक्षा हासिल करैत छथि, खूब नाम करैत छथि। मुदा बेटीक विवाह एखनहुँ धरि माय-बाबू केर सबसँ पैघ जिम्मेदारी होइछ। शीतल पढ़ैत छलीह, मेधाबी आ सब तरहें सक्षम छलीह। आब कॉलेज खत्म हैत, आब कंपीटिशन के तैयारी करब, एतबा धुनि में भोर सांझ बीति रहल छलन्हि। एम्हर बाबूजी सेहो हुनका लेल सुयोग्य वर तकैत छलाह। कियैक त बेटीक योग्यता पर कोनो संदेह नहि, मुदा विवाह समय पर हेबाक चाही से हुनकर मन्तव्य छलन्हि।
अस्तु, एकटा वर पसीन पड़लन्हि। शिक्षित, बढ़ियाँ नौकरी आ तेहने शालीन आ सुन्नर।
शीतल केर सुझाव पुछल गेल। ओ छुटितहि बजली, “कतेक पाय मे सौदा पटल बाबूजी?”
बाप केँ बेटीक क्रांतिकारी स्वभाव बुझल छलन्हि, मुदा ई बेसाहलो हुनकहि छलन्हि। बच्चे सँ बेटीक सोच आ तर्क केँ कहियो दबाव मे चुप रहय के सीखो त नहि देलखिन।
ओ बेटी केँ कहला, “बेटा गय! सिद्धांत आ असल जीवन मे अंतर होइत छैक। तोरा भाय के एक्को टका तिलक नहि लेबौक से हमर वचन भेलौक। मुदा बेटी बेर मे हमर कोन वश?”
शीतल कहली, “हम कि कोनो कुल कलंक केर काज कय रहल छी जे अहाँ एतेक धरफरायल छी। हमर कॉलेज पूरा हुए दियौक, हम अहाँ केँ गौरवान्वित करब।”
बाबूजी बजलाह, “शिक्षा आ विवाह दुनू जरूरी आ उचित समय पर जरूरी होइत छैक। दुनू मे विरोधाभास कतय छैक? तूँ पढ़ाई पर ध्यान दे, हम बाकी सब देख लेब।”
शीतल मुदा एक त नवतुरिया, दोसर प्रबल स्वाभिमानी। बाबूजी केँ फोन सँ नम्बर चोराकय लड़का केँ मैसेज पठा देलकैक।
“जौँ अहाँ केँ ई लगैत हुए जे अहाँ बड़का अधिकारी आ हम साधारण लड़की छी, तेँ अहाँ हमरा बाप सँ टका गिना लेब त धोखा मे छी। कियैक कि पाइ त बाबूजी देहो बेचिकय दय देता, मुदा बेदी तर हम किन्नहु नहि बैसब।”
दृश्य २
एम्हर मोहन केँ ई सब पाइवला कुटुमैतीक बारे मे किछु पता नहि। शीतल केर मैसेज देखि ओ अवाक् रहि गेलाह। स्वभाव सँ बहुत मजकिया लोक, से शीतल केँ मैसेज मे जवाब देलखिन, “अहाँक मैसेज करय के बहाना बढ़िया भेट गेल। चुनौती स्वीकार अय, वेदी तर त आब अहीं केँ बैसायब, चाहे कोरे मे उठाकय कियैक न आनय पड़ि जाय।”
आ तुरंत अपन माय केँ फ़ोन कय केँ कहलखिन, “तोरा कहिया सँ एतेक प्रेम भऽ गेलौक पाइ सँ जे बेटा बेचय लेल तैयार छँ?”
बुढ़्ही कहलखिन्ह, “धुर जो! हम कि करब पाय लय केँ, मुदा लोक पुछत जे एहेन बेटा केँ कतेक पाइ भेटल त कि कहबैक?”
मोहन केँ हँसी लागि गेलनि। बजलाह, “माँ गय! तूँ ओकरा बाबू सँ पाइ लेबहिन, काल्हि त वैह मलिकाइन हेतौक। सब चीज आ पाइ अपना नैहर मे दइये एतौक त तूँ कि करबिहिन? तेँ ई सब चक्कर मे नहि पड़े, आ विवाहक दिन फाइनल कय केँ जल्दी बता दे। झुनकाही पुतोहु केँ हाथ धय कय लय एबौ घर।”
दृश्य ३
आइ मोहन आ शीतल केर विवाह छन्हि। आब कनियाँ तमसायल त नहि छथि जे दहेज त कैंसिल भ गेल, मुदा एतेक जल्दी विवाह ने करबाक छलन्हि तेँ कोनो विशेष प्रफ्फूलित सेहो नहि!
परिछन भेल। किशोरी सँ सुन्नर किशोर पाबिकय सासुक छाती जुड़ा गेलनि। वेदी तर मोहन शीतल केर कान मे कहलखिन, हम त आबिये रहल छलहुँ, दौड़िकय अपने कथी लेल आबि गेलहुँ?” सुनिकय शीतल केँ हंसी लागि गेलनि आ लाज सेहो भेलनि।


text:
पटना/दरभंगा/ नई दिल्ली। दरभंगा महाराज क ऐतिहासिक तिजोरी क ताला की टूटल राज परिवार क इतिहास क प्रति लोकक अभिरुचि जागी गेल। महाराज स जुड़ल एक-एक टा सामानक खोज शुरू भ गेल अछि। इतिहास मे दर्ज भ चुकल दरभंगा राज एक बेर फेर लोकक जिज्ञासाक केंद्र मे अछि। महाराजक हवाई जहाज स ल कए हुनकर रेल सैलून तक क खोज मे आम स ल कए खास तक बाझि गेल अछि। महाराजाधिराज कामेश्वर सिंह कल्याणी फाउंडेशन क ट्रस्टी टीके झा क अनुसार, दरभंगा महाराज क लग मे ब्राडगेज आ मीटर गेज (बड़ी लाइन आ छोटी लाइन) क लेल अलग-अलग सैलून छल। बिहार क इ ऐतिहासिक राज परिवार छल, जिनकर घर क सीढ़ी यानी रानी महल तक रेल पटरी बिछल छल। महाराजा कामेश्वर सिंह क निधन क बाद एहि बेशकीमती सैलून क किछु सामान गायब करि देल गेल छल। जेकर बाद सैलून बरौनी क रेलवे यार्ड मे रख गेल छल। सैलून मे कीमती फर्नीचर क संगहि सोना-चांदी सेहो जड़ल छल। फाउंडेशन रेलवे मंत्रालय स एहि बाबत पत्राचार करबाक निर्णय लेलक अछि। एतबे नहि दरभंगा महाराज क लग मे दू टा पैघ जहाज सेहो छल। महाराजक देहावसान क बाद ओकर कोनो पता-ठिकाना नहि अछि। राज्य अभिलेखागार क निदेशक विजय कुमार क कहब अछि जे महाराज क सैलून क संबंध मे कोनो रिकार्ड नहि अछि। हम सब ओकरा ताकि रहल छी। महाराज क रेल गाड़ी कतय आ कोन हाल मे अछि इ बूझब सब लेल जरूरी अछि। अगर हमरा एहि मे सफलता भेटल त निश्चय रेलवे क इ सैलून दरभंगा आ बिहार लेल एकटा महत्वपूर्ण विरासत होइत।
पिछला साल समाद महाराज पर एकटा विशेष संस्करण देने छल, ‘हम सब बिसरि गेलहूं महाराजÓ। ओकर बाद किछु लोक महाराजक प्रति जिज्ञासाक भाव देखौने छलाह, मुदा पिछला एक हफ्ता मे इ भाव काफी बढि़ गेल अछि। महाराज क तिजोरी स कईटा महत्वपूर्ण ऐतिहासिक दस्तावेज भेटल अछि। दरभंगा महाराज परिवार क प्रबंधक अरुण कुमार उर्फ कुंवर जी कहला जे दस्तावेज तिजोरी स निकलि चुकल अछि, मुदा एखन धरि ओकरा ठीक स सूचीबद्ध नहि कैल जा सकल अछि। अभिलेखागार क दायित्व अछि जे एहि दिशा मे पहल करथि। ज्ञात हुए जे 1989 मे महारानी काम सुंदरी देवी दरभंगा राजक विरासत कए संरक्षित करबा लेल महाराजाधिराज कामेश्वर सिंह कल्याणी फाउंडेशन क स्थापना केलथि, जे राज परिवार क इतिहास स जुड़ल बहुतो दस्तावेज आ सामान कए संरक्षित करबा मे लागल अछि। फाउंडेशन क मुख्य ट्रस्टी मे पटना विश्वविद्यालय क प्राध्यापक प्रो हेतुकर झा, प्रो सुरेंद्र गोपाल आ प्रो जगन्नाथ ठाकुर छथि, जखन कि ओकर डोनर ट्रस्टी स्वयं महारानी कामसुंदरी देवी छथि।


text:
पटना। प्रदेश मे पर्यटक कए आकर्षित करबा लेल सरकार पर्यटन स्थल क विकास पर 30 करोड़ टका खर्च करय जा रहल अछि। पर्यटन विभाग क अनुसार चालू वित्तीय वर्ष मे पर्यटन विकास क लेल 25.13 करोड़ क योजना उद्व्यय छल, जेकरा अगिला वर्ष क लेल बढ़ा कए 29.78 करोड़ करि देल गेल अछि। नव वर्ष मे एहि राशि स बराबर पहाड़ी क विकास, केसरिया क विकास, अरेराज रामपुरवा, गोपालगंज क नकटो भवानी मंदिर, सारण क राजा मकरध्वज किला आ परिसर क विकास कैल जाइत। संग ही शिवहर क देवकुली धाम, वैशाली क बाबा गणिनाथ पलवैया धाम, सीवान क मेंहदार मे महेन्द्र नाथ मंदिर आ पोखर आ मधुबनी मे विद्यापति क जन्म स्थल कए विकसित कैल जाइत । जयप्रकाश नारायण क जन्मस्थली सिताबदियारा, बक्सर क चौसा मैदान, ककोलत, सुल्तानगंज, पर्यटन कम्पलेक्स भागलपुर क लेल सेहो काज कैल जा रहल अछि।
विभाग क अनुसार भारत सरकार क मदद स बोधगया मे फूड क्राफ्ट इंस्टीच्यूट क स्थापना, वैशाली क समेकित विकास, लौरिया क नंदन गढ़, बोधगया क प्रागबोधि पर्वत, एतहि सुजाता कुटीर, सोनपुर मेला क्षेत्र आ विक्रमशिला क विकास संबंधी योजना कए पर्यटन मंत्रालय क स्वीकृति भेट चुकल अछि। एकर क्रियान्वयन क कार्रवाई कैल जा रहल अछि। एहि दिस पर्यटन विकास निगम पर्यटन स्थल क लेल दैनिक आ साप्ताहिक टूर प्रोग्राम, निगम क विभिन्न होटल मे ऑन लाइन रिजर्वेशन सुविधा, कंप्यूटराइज्ड टिकट बुकिंग आदि क काज करबा मे लागल अछि।


text:
श्री अर्जुन झा निरालाक कृति “चिकना गामक इतिहास ओ वंशावली” पुस्तक पढल।
वयोवृद्ध लेखक श्री निरालाजी जनसंसाधन विभाग, बिहार सरकारमे विभिन्न पद पर कार्य करैत प्रभारी राजस्व उप-समाहर्ता पद सँ 1994 ई. मे निवृत्त भेलाह। चिकना वासी रहबाक कारणें अपन गामसँ पूर्ण परिचिति हिनक एहि लेखनक प्रामाणिकता स्पष्ट करैत अछि। लेखक सूचना दैत छथि जे ओ आरम्भमे “सुप्रभात” नामक हस्तलिखित मासिक पत्रिकामे कविता आ कथा सेहो लिखैत रहथि। ई राजनीतिसँ सेहो जुडल रहलाह आ स्व. ललित नारायण मिश्रक राजनीतिक-यात्रामे सहायक भेल रहथिन। चिकना गाममे गठित “विश्वभारती वाग्वर्द्धिनी सभा”क संचालनमे सेहो हिनक स्मरणीय योगदान रहल अछि।
आलोच्य पुस्तक दू भागमे अछि। पहिल भागमे लेखक अपन वंशावली, पारिवारिक सम्बन्ध लिखलाक उपरान्त चिकना गामक इतिहास आ वर्तमान स्थितिक विवरण देने छथि। एहि क्रममे ओ चिकना गामक मन्दिर, अन्य पूजनीय-स्थल आदिक परिचय देने छथि। लेखक अपन युवावस्थामे 21 मार्च 1949 ई. कें गाममे जाहि “विश्वभारती वाग्वर्द्धिनी सभा”क स्थापना कएने रहथि, ओकर इतिहास आ उपलब्धि पर सेहो विवरण देल गेल अछि।
हिनका द्वारा देल गेल सूचना सभ मिथिलाक इतिहास पर अग्रेतर शोधक लेल महत्त्वपूर्ण अछि। जेना ई लिखैत छथि जे एहि गाममे देवनाथ ठाकुरक मन्दिर अछि, जतए ग्रामीणलोकनि विशेष करतेबताक अवसर पर बलिप्रदान सेहो करैत छथि। की ई म.म. गोविन्द ठाकुरक पुत्र प्रसिद्ध तान्त्रिक देवनाथ ठाकुरक द्वारा स्थापित मन्दिर थीक? ई रेलवेक उत्तर जाहि प्राचीन समाधि आ ओकर निकटवर्ती डिहवारक स्थानक चर्चा करैत छथि, ओ सभ पुरातात्त्विक अनुसंधानक अपेक्षा रखैत अछि।
हिनका गाममे गामक पुस्तकालय, ग्राम-पंचायत, पश्चिम कोशी तटबन्ध निर्माणमे गामक योगदान आदि विषय पर प्रामाणिक विवरण देने छथि। अपन गामक महत्त्वपूर्ण व्यक्तिक संक्षिप्त परिचय पर एक पृथक् अध्याय छनि।
ई भाग एक प्रकारक ग्राम-टिप्पणी थीक, जे एक गामक सामाजिक इतिहास आ भूगोलक प्रामाणिक विवरण प्रस्तुत करैत अछि।
पुस्तकक दोसर भागक पहिल आलेख “मिथिलामे पंजी-व्यवस्था एवं कर्णाट राजवंश” पंजीक इतिहास पर सामग्री दैत अछि। एकर बाद ग्रामीणक परिचय पातक क्रममे एहि गाम मे 16 मूलक ब्राह्मणक निवास, सभक आवास संख्या आ जनसंख्या सेहो तालिकामे प्रस्तुत कएल गेल अछि। किछु मूलक वंशावली सेहो अछि।
पुस्कक विशेषता अछि जे एहि गामक अन्य जाति- जेना वढई, हजाम, हलुआई, धोबी, धानुक, माली, यादव, तेली ताँती, दुसाध, मुसहर, चमार, मुसलमान- एतेक जातिक 5-6 पीढीक वंशावली सेहो देने छथि जे लेखक सूक्ष्म अनुसंधानक परिणाम थीक आ भावी सामाजिक अनुसंधानक दिशा-निर्देशक सेहो थीक।
अन्तमे लेखक अपन अनुभव आ शास्त्रक बल पर बहुत रास सामाजिक कुरीति पर प्रहार कए मार्गदर्शन कएने छथि। पुस्तकक अन्तमे ललित नारायण मिश्र एवं राघवाचार्यक लिखल किछु पत्र सेहो संकलित अछि।
पुस्तकक भूमिकामे पंजीकार जयानन्द मिश्रक द्वारा देल गेल सूचना सभ महत्त्वपूर्ण अछि। ओ वर्तमानमे गामक सामाजिक इतिहास विषय पर लिखल गेल अथवा लिखल जा रहल पुस्तक सभक विषयमे सेहो सूचना देने छथि-
- श्री विद्यानन्द झा- मौआही गामक इतिहास ओ वंशावली
- श्री हर्षनाथ ठाकुर- हमर गाँ जनार्दनपुर
- श्री मनोज कुमार झा- बेला-दौडा
- प्रो. विनोद कुमार ठाकुर- कैथिनियाँ
- श्री देवेन्द्र नारायण झा- उमरी
- श्री जयानन्द मिश्र- ननौर
ध्यातव्य जे डा. विनयानन्द झाक लिखल मँगरौनीक इतिहास आ पं. गोविन्द झाक सात रेखा सात रंग एही कोटिक रचना थिक।
ई लेखन-प्रवृत्ति सुखद अछि। विशेष रूपसँ, जखनि कि, ई सभ पोथी मैथिलीमे लिखा रहल अछि। विभिन्न गामक इतिहासक अवलोकन केलाक बाद ओकर बीच पारस्परिक सम्बन्ध पर अनुसंधान भविष्यमे इतिहास-लेखनक दिशामे बड महत्त्वपूर्ण काज होएत।
कुल मिला कए आलोच्य पुस्तक पठनीय अछि। 2015 ई.मे प्रथम बेर प्रकाशित पुस्तकक प्रकाशक प्रो. (डा.) मनोज कुमार झा छथि। मूल्य 101 रुपया देल गेल छैक तथा पुस्तक प्राप्तिक पता देल अछि-
प्रो. (डा.) मनोज कुमार झा
रानी सुदिना सदन,
ग्राम- चिकना,
जिला मधुबनी,
बिहार।


text:
मुंबई। देश क बेकरी आओर डेयरी उत्पाद बनेनिहारी एकटा प्रमुख कंपनी ब्रिटानियां इंडस्ट्रीज बिहार मे संयंत्र स्थापित करत। कंपनी क प्रबंध निदेशक विनीता बाली शुक्रदिन एकर जानकारी देलथि। ओ कहलथि जे इ संयंत्र एहि वित्त वर्ष मे स्थापित भ जाएत। एहि संयंत्र मे मुख्य रूप स बेकरी उत्पाद तैयार होएत।
बाली कहलथि जे एकटा नव संयंत्र ओडिशा मे सेहो लगाउल जा रहल अछि। दून संयंत्र मे कंपनी 70 करोड़ स 90 करोड़ टका तक निवेश करत। कंपनी क उत्पाद क दाम बढाउल जेबा पर बाली कहलथि जे एखन एहन कोनो विचार नहि अछि।
ब्रिटानियां एहि सप्ताह चालू वित्त वर्ष क दोसर तिमाही क अपन परिणाम घोषित केलक अछि। परिणाम मे शुद्ध लाभ पिछला साल क एहि अवधि क मुकाबले 46 प्रतिशत खसि कए 31 करोड़ 87 लाख रहि गेल अछि। कंपनी कए बिस्कुट उत्पाद मे मैरी, लिटिल हार्ट्स, फिफटी-फिफटी, टाईगर आ स्नैक्स काफी लोकप्रिय अछि।


text:
700 मराठी देलक आवेदन
उज्जवल कुमार
पटना । बिहारी प्रतिभा स भले राज ठाकरे कए डर लगैत अछि। मुदा बिहारी त बिहारी छथि। अपन पाहुनक सत्कार मे कोनो कमी नहि छोड़ब हुनक पहचान अछि आ राज ठाकरे सन कहियो बदसलूकी करबाक त सोचि नहि सकैत छथि। इ गुमान, इ गर्व ओहिना नहि अछि। एकर प्रमाण पिछला दू दिन स पटनाक गांधी मैदान मे देखल गेल। मराठी क हाथ स पिटल अमर नाथ एकटा मराठी आवेदक कए आवेदन फार्म जमा करबा मे मदद करि रहल छलाह। एहि मेला मे नौकरी लेबा लेल एक-दूटा नहि नहि, लगभग 700 मराठी बेरोजगार युवक पटना आइल छथि।
बिहारी देखेलक गांधीगिरी
बिहारी युवक गांधीगिरी क असली मिसाल पेश केलक। खुद नौकरी क लेल खाक छानै वाला बिहारी अभ्यर्थी देखा देलक जे वाकई बिहारी उदार चित्तवाला होइत अछि। एहि मेला मे आवेदन क लेल डोमेसाइल अनिवार्य नहि छल। एकरे परिणाम रहल जे महाराष्ट्र, मध्यप्रदेश, उत्तर प्रदेश, झारखंड समेत अन्य दोसर राज्यक लोक पैघ संख्या मे एहि मेला मे अपना लेल नौकरी मांगलक। एकरा ल कए कोनो विरोध नहि भेल। बेरोजगार युवक या अधिकारी कोई एकरा पर आपत्ति नहि केलथि। सबहक कहब छल जे जेकरा लग प्रतिभा अछि ओकरा मौका भेटत।


text:
फ्रान्सेस म्याकडोरमन्ड
फ्रान्सेस लुइस म्याकडोरमन्ड (सिन्थिया एन स्मिथ; जन्म २३ जुन, १९५७) एक अमेरिकी अभिनेत्री छी । दुई एकेडमी पुरस्कार, दुई प्राइमटाइम एमी अवार्ड्स आर एक टोनी अवार्ड सहित बहुतेक पुरस्कारसभक प्राप्तकर्ता छी ।
म्याकडोरमन्ड ब्लड सिम्पल (१९८४), राइजिङ एरिजोना (१९८७), फार्गो (१९९६), द म्यान हू वाज नट देयर (२००१), बर्न आफ्टर रीडिङ (२००८) आ हेल सिजर! (२०१६) सहित दर्जन सँ बेसी चलचित्रसभ मे केनए अछि । फार्गो चलचित्रमे हुनकर अभिनयक लेल हुनका सर्वश्रेष्ठ अभिनेत्रीक लेल एकेडमी पुरस्कार देल गेल छल । सन् २०१७ मे, ओ एक अपराध नाटक चलचित्र थ्री बिलबोर्ड्स आउटसाइड एबिङ, मिसौरी मे अपन बेटीक हत्याक लेल न्याय माङ्ग करैवाली माताक भूमिका केनए छल, जहि कारण हुनका गोल्डन ग्लोब आ सर्वश्रेष्ठ अभिनेत्रीक लेल बाफ्टा अवार्ड कऽ सङ्ग दोसर बेर एकेडमी पुरस्कार दिलेनाए छल ।[२]
जीवनी[सम्पादन करी]
चलचित्र जीवन[सम्पादन करी]
सन्दर्भ सामग्रीसभ[सम्पादन करी]
- ↑ Grannan, Katy (अक्टुबर ३, २०१७), "Frances McDormand’s Difficult Women", The New York Times, अन्तिम पहुँच जनवरी १७, २०१८।
- ↑ ऑस्कर: ओल्डमैन बेस्ट एक्टर और फ्रान्सेस म्याकडोरमन्ड बेस्ट एक्ट्रेस


text:
बद्रीनाथ की दुल्हनिया
बद्रीनाथ की दुल्हनिया शशांक खैतनद्वारा निर्देशित भारतीय रोमान्टिक-हास्य प्रधान चलचित्र छी। चलचित्रका निर्मता करण जोहर अछि धर्मा प्रोडक्शन्सक ब्यानरमे निर्मित चलचित्र छी ।[१] ई चलचित्रमे मुख्य भूमिकामे वरुण धवन, आलिया भट्ट आ गौहर खान आदि अछि । ई चलचित्र हम्प्टी शर्मा की दुल्हनिया कऽ दोस्रो भाग छी । ई चलचित्र १० मार्च २०१७ मे सिनेमाघरसभमे प्रदर्शित भेल ।
पात्र[सम्पादन करी]
- वरुण धवन - बद्रीनाथ बंसल उर्फ बद्री
- आलिया भट्ट - वैदेही त्रिवेदी
- गौहर खान - सूजी
- मोहित मारवाह - सुबू
- आकांक्षा सिंह - किरण
- नमित शाह - युवा बद्रीनाथ बंसल
- अनमोल जैन -युवा वैदेही त्रिवेदी
- श्वेता बासु प्रसाद - उर्मिला
- शिव दर्शन - राजू
- पुनीत सिंह रत्न - देव
- गिरीश कर्नाड - बद्रीनाथको पिता
- अनुपमा कुमार - वैदेहीकी आमा
संगीत[सम्पादन करी]
चलचित्रक संगीत अमाल मलिक, तनिष्क बागची, अखिल सचदेव देने अछि आ कुमार, शब्बीर अहमद, अखिल सचेदव, बादशाह गीत लिखने अछि । चलचित्रक संगीत अधिकार टी-सीरीजसग छी । गाना "तम्मा तम्मा अगेन" १९९० कऽ चलचित्र थानेदार सँ लेने अछि जेकरा ई चलचित्रक लेल पुनर्निर्मित कएल गेल अछि ।[२] चलचित्रक सम्पूर्ण एल्बम जेहिमे ५ गीत अछि, १४ फेब्रुअरी २०१७ मे रिलीज केलक ।
सन्दर्भ सामग्रीसभ[सम्पादन करी]
- ↑ "वरुण धवन-आलिया भट्ट कऽ फिल्म ‘बद्रीनाथ की दुल्हनिया’ कऽ टीजर जारी", ज़ी न्यूज़, ३० जनवरी २०१७, अन्तिम पहुँच १ फरवरी २०१७।
- ↑ "बद्रीनाथ की दुल्हनिया कऽ 'तम्मा तम्मा अगेन' हुआ रिलीज", आज तक, ११ फरवरी २०१७।


text:
मैथिल ब्राह्मण समाज – हथियार आ अपराधिक गतिविधि
किछु दिन पूर्वे जखन दरभंगा मे दुइ जन इन्जिनियर केर हत्याक बात सोझाँ आयल तऽ राजनीति कएनिहार अपना तरहें ओकरा ‘जंगलराज’ केर वापसीक बात कहैत मुख्य मुद्दा सँ दोसरे दिशा मे लऽ जेबाक काज कएने छल। बाद मे छानबीन सँ उजागर तथ्य सँ पता चलल जे संतोष झा नाम्ना कोनो आपराधिक सरगना पर एहि हत्याक पाछाँ हाथ रहबाक संदेह व्यक्त कैल गेल छल।
काल्हि फेर दरभंगाक मब्बी ओपी क्षेत्र मे पूलिस द्वारा तलाशीक क्रम मे एकटा मोटरसाइकिल सँ जा रहल व्यक्ति राजेश बैठा (गाम डरहार) सँ दुइ टा देसी कट्टा पेस्तौल बरामद भेल आर पूलिस द्वारा पूछताछ मे ओ जाहि व्यक्ति सँ ओ हथियार कीनबाक बात केलक ओकर नाम पंकज कुमार झा केर रूप मे सोझाँ आयल, ओकरो पूलिस गिरफ्तार कए लेलल से समाचार जागरण मे छपल अछि। तेकर बाद आरो तीन लोक केँ अबैध हथियार रखबाक मामिला मे गिरफ्तारी होयबाक सेहो समाचार ओहि मे प्रकाशित अछि।
तहिना, किछु दिन पूर्व एकटा समाचार भेटल छल जे सहरसाक बघवा समान प्रसिद्ध गाम मे विद्यालयक कंप्युटर – जेनरेटर आदि चोरी भऽ गेल छल। बाद मे छानबीन भेला पर कोनो एकटा मैथिल ब्राह्मण परिवार केर घर सँ ओ समान सब बरामद कैल गेल। कहबा मे हर्ज नहि जे शिक्षा आ संस्कार मे सर्वथा अग्रसर मैथिल ब्राह्मण समाज मे अपराधिक प्रवृत्ति बढि रहल अछि आर ई सब मात्र किछुए उदाहरण सब थीक जेकर हम जिक्र कय रहल छी। कारण ई लेटेस्ट न्युज मे अछि, आर वर्तमान समाजक सोझाँ एकटा सोचनीय विषय प्रस्तुत कएने अछि जे आखिर शिक्षा, संस्कार, संघर्ष, सिद्धान्त आ समझदारीक बाट छोड़ि आइ मिथिलाक ब्राह्मण समाज मे पर्यन्त अपराधक गतिविधि प्रति झुकाव बनि रहल अछि। कि भऽ सकैत अछि एकर कारण?
युग मे परिवर्तन – भौतिकतावादी युग मे येन-केन-प्रकारेण धन संग्रहक उद्देश्य हर व्यक्ति पर हावी अछि। मिथिला मे मैथिल ब्राह्मण अयाची मिश्र समान भेटब आजुक समय संभव नहि अछि जे सवा कट्ठा मे जतेक उपजत ओतबे सँ पेट भरि लेब, परिवार सार-संभार कए लेब। आब सुदामा समान नीतिवान् कतहु नहि भेटत जे सहर्ष दरिद्री केँ स्वीकार कएलनि आ बस पाँच घर भिक्षाटन कय अपन दिन-दुनिया केँ चलबैत रहलाह। आब राजा हरिश्चन्द्र समान सत्यनिष्ठ आ वचनक पक्का दानवीर कतहु नहि अछि जे अपना व अपन परिवार केँ सेहो दान मे दय देलनि आर फलस्वरूप डोमक हाथे बिकेलाक बाद धर्मक रक्षा हेतु अपनहि बेटा रोहितक लहास जरेबाक लेल आयल अपनहि पत्नी सँ करदान केने बिना लहास जरेबाक अनुमति पर्यन्त नहि देलनि। आब परशुराम समान कर्मनिष्ठ आ दृढप्रतिज्ञ केओ नहि जे पिताक अपमान केर प्रतिशोध लेल पृथ्वी सँ एक्कैस बेर क्षत्रियविहीन करबाक कठोर संकल्प लेलनि आर अपन फरसा सँ ओ संकल्प केँ पूरा कएलनि। तखन आइ ब्राह्मण फेर परशुराम समान हथियार उठा रहल अछि आ कि ओकर लक्ष्य किछु आर छैक?
प्रश्न सँ प्रतिप्रश्न उठैत जा रहल अछि। गरीबी आजुक समाजक सब सँ पैघ अभिशाप थीक। असाक्षरता – अशिक्षा – अपसंस्कृति एकरा सब सँ पैघ चुनौती मानल जा सकैत अछि। परन्तु मैथिल ब्राह्मण तँ जन्महि सँ एहेन संस्कार प्राप्त करैत अछि जे ओकरा जीविकोपार्जन लेल आजीवन समस्या नहि भऽ सकैत छैक, भले समाज मे उपाति संग्रह करैत अपन जीवनयापन करय वा पुरोहिताइ कय केँ, पंडागिरी कय केँ, वा अन्य कोनो जातीय कर्म कय केँ ओ जेना-तेना विदेहक जीवन निर्वाह कय सकैत अछि। परन्तु काम आ क्रोध ब्राह्मण मे आइ कोनो अन्य जाति सँ कम नहि, कारण समाज मे आब ब्राह्मण प्रति श्रद्धा आ सम्मान ओ नहि रहि गेल अछि जे पूर्वक युग मे कहियो रहल। एना समाज मे ब्राह्मणवर्ग उपेक्षित भेलाक बाद शिक्षा सँ जँ वंचित रहि जाएत अछि तखन ओकरा मे आपराधिक गतिविधिक अलावे अन्य कोनो सहारा नहि रहि जाएछ जाहि सँ ओ गुजारा कय सकैछ। हमरा बुझने यैह मुख्य कारक तत्त्व थीक जे आइ ब्राह्मणवर्ग केँ सेहो हथियार उठेबाक लेल बाध्य कय देलक अछि।
राज्य द्वारा राजनीति मे आर्थिक रूप सँ कमजोर सबर्ण लेल सेहो आरक्षण केर बात तऽ कैल जाएछ, मुदा ओ ऊंटक मुंह मे जीराक फोरन प्रमाणित भऽ रहल अछि। बेरोजगारीक समस्या ओना सब वर्ग मे छैक, मुदा पढल-लिखल बेरोजगार सब सँ बेसी ब्राह्मणवर्ग मे छैक। ओकर जातीय संस्कार फेर एहेन छैक जे निम्न सँ निम्न स्तरक कार्य करय सँ सेहो ओ समाजक लाज सँ आगू नहि अबैत अछि। तखन एक्केटा बाट बचैत छैक जे गाम सँ पलायन करय। ओ परदेश मे जाय। ओतय ओ सुलभ शौचालय केर गेटो पर बैसि २ टाका आ ५ टाका संकलन करैत नियोक्ता सँ किछु पाइ कमा लेत, परिवारक पेट पोसि लेत। मुदा दुःखक बात छैक जे एहि तरहक हिम्मत बेसी जन मे रहितो किछु लोक हठी होएत अछि आर ओ गामहि-घर मे रहिकय वर्तमान माफिया वर्ल्ड सँ हाथ मिलबैय मे देरी नहि करैत अछि। आइ ब्राह्मणो परिवार केर संस्कार मे दुर्गंधित भोजनक सेवन बढि जेबाक कारण नशा माथ पर नंगटे नाचि रहल अछि। एहेन कमजोर संकल्पबल केर कारण ओकरा मे अपन जातीय संस्कारक अकाल होयब तय छैक। आर आपराधिक गतिविधि मे अग्रसर होयबाक एकमात्र विकल्प ओकरा लेल बचि जाएत छैक। ई दोसर कारक तत्त्वक रूप मे देखाय दैछ जे आइ मैथिल ब्राह्मण आखिर हथियार आर अपराध मे कियैक अग्रसर भऽ रहल अछि।
सामाजिक संस्कार मे पुरोहिताइ आइ ब्राह्मणवर्ग लेल रोजगारक अवसर नहि के बराबर उपलब्ध करबैत छैक। आब सवा टाका दछिना देमयवला युग नहि रहि गेलैक अछि। सवा टाकाक मूल्य नगण्य छैक। पण्डित-पुरोहित प्रति आस्था जे घटल छैक ओ मुख्य बात तऽ भेबे कैल, दोसर बात जे दान-दछिना देबा मे पर्यन्त महाकंजूसाइ आजुक समस्या ब्राह्मणवर्ग लेल चुनौती ठाढ कएने अछि। एक तऽ अवसर कम, दोसर जे पारिश्रमिक नगण्य, आब एगारह या एक्कैस या एकाबन आदि सँ कहू जे एको व्यक्ति केँ कि एक छाक भोजन भेट सकत कतहु? तखन पारिवारिक जिम्मेवारी कतय सँ निर्वाह कय सकत कियो? ब्राह्मण वर्ग मे सेहो खेतीपाती आ माल-मवेशी पालन-पोषण सँ जीवन-निर्वाह करबाक बाध्यता तऽ आयल मुदा वर्तमान पीढी मे कृषि प्रति आकर्षण कतेक अछि से स्वयं व्यावहारिक दुनिया मे देखल जा सकैत अछि। आब स्वरोजगार वास्ते बनियांगिरी बरु कैल जा सकैछ, लेकिन गृहस्थी प्रति जिम्मेवार बनिकय परिवारक भरण-पोषण नहि के बराबर। कम मेहनति मे बेसी पाइ कमेबाक फैसन सँ चूर आजुक पीढी मे ब्राह्मणवर्ग अछूत नहि, बरु आरो बेसी लोभ एहि वर्ग मे भेटैत अछि। ताहि पर सँ पड़ोसीक प्रगति – ओकर बच्चा एतेक कमाइ यऽ तऽ हमर बच्चा एतबी कियैक… हम केकरो सँ कम कोना… आर एहि प्रतिस्पर्धा मे अपराधिक गतिविधि सँ शीघ्र करोड़पति बनि जेबाक लिलसा आइ ब्राह्मणवर्ग केँ अपन जातीय धर्म सँ बहुत दूर चोरी-डकैती-लूटपाट आ हिंसक गतिविधि मे आगू करैत अछि जेना अनुमान लगबैत छी।
स्वरोजगारक शिल्प सँ प्रशिक्षण आजुक युग मे सबहक लेल अत्यावश्यक अछि। सामाजिक समरसताक पौराणिक पद्धति पर वापसी करब सेहो ओतबे आवश्यक अछि। ज्ञान प्रति श्रद्धा राखब स्वस्थ समाजक पहिचान थीक। जातीय व्यवस्था मे भले आब मिश्रण भेला सँ कोनो एक जाति प्रति सोचब ओतेक आवश्यक नहि, तथापि हम जाहि सनातन सिद्धान्तक प्रतिपालक छी आर जाहि तरहें मनुष्य मे विद्यमान संस्कार आ संस्कृतिक जाननिहार छी, ताहि अवस्था मे मैथिल ब्राह्मण प्रति हमर चिन्तन बस समय-सापेक्ष बुझल जाय। आर्थिक सबलता सबहक लक्ष्य अछि, लेकिन ताहि केर प्राप्ति सेहो स्वस्थ आ सुडौल अर्थ व्यवस्था अनुरूप होयब जरुरी मानैत छी। जाहि मिथिला मे गैर पढनाय सेहो एकटा सामाजिक व्यवहार मानल जाएछ ताहि ठाम हिंसाक बढैत मात्रा प्रति हमर चिन्ता अछि। ताहू मे मैथिल ब्राह्मण समान प्रबुद्ध समाज केर युवा पीढी मे हथियार उठेबाक ललक देखि हमर चिन्ता आरो बढि जाएत अछि। कारण हम बेर-बेर एहि विन्दु पर सोचैत छी जे जखन ब्राह्मण समाज द्वारा हिंसा केँ बढाबा भेटत तऽ दुनिया केँ नष्ट होयबा मे बहुत समय नहि लागत। एहि कारण सरोकारवाला समाजक चिन्तक लोकनिक ध्यानाकर्षण करैत एहि दिशा मे समुचित डेग बढेबाक अपेक्षा करैत ई विषय अपने लोकनिक समक्ष रखैत छी। कम सँ कम जाहि संस्कार सँ हमरा लोकनि अपन मिथिला केँ सनातन रूप सँ रक्षा करैत आबि रहल छी, ताहि तरहक निष्ठा व प्रतिबद्धता सँ समाजक अगुआवर्ग ब्राह्मण परिवारक रक्षा लेल सब जिम्मेवारीपूर्वक व्यवहारिक दुनिया बनाबी।
अस्तु!!
हरिः हरः!!


text: पटना। राज्य सरकार नव साल, यानी वर्ष 2011 क लेल सरकारी छुट्टी क सूची जारी करि देलक अछि। खास गप इ अछि जे सचिवालय आ निदेशालय मे पूर्व क भांति पांच दिनी सप्ताह रहत, जखनकि क्षेत्रीय कार्यालय मे छह दिवसीय कार्य सप्ताह वाला पूर्व क प्रणाली लागू रहत। नव कैलेंडर मे पर्व-त्योहार आदि क वजह स नौ दिन क बंदी एहन अछि, जे शनिदिन या रविदिन पडै़त अछि। यानी नौ दिन क नुकसान। होली मे दू दिन क बंदी त शनिदिन आ रविवार पडैत अछि। एहि प्रकार स कुंवर सिंह जयंती शनि, मई दिवस रवि, शब-ए-बारात शनि, स्वतंत्रता दिवस आ कृष्ण जन्माष्टमी रवि, गांधी जयंती रवि, ईद-उल-जोहा रवि आ क्रिसमस सेहो रविदिन पडैत अछि। दुर्गा पूजा मे चारि दिन सोम स गुरु अवकाश रहत आ शुक्रवार कए प्रतिबंधित अवकाश क लाभ ल लेल जाए त शनिवार स रविवार यानी 9 दिन तक लगातार छुट्टी क मजा अछि। राहत छठ मे सेहो अछि। मंगल आ बुध कए बंदी अछि। सोम कए प्रतिबंधित अवकाश (आरएच) अछि। प्रतिबंधित अवकाश क फायदा लेला पर शनि स बुधवार यानी पांच दिन तक लगातार राहत आ पूजा क आनंद।


text:
– प्रवीण नारायण चौधरी, विराटनगर, मार्च १५, २०१५, मैथिली जिन्दाबाद!
अन्तर्राष्ट्रीय मैथिली परिषद् – मिथिलाक एक प्राचिन सुसंगठित संस्था जे भाषिक, राजनैतिक, सांस्कृतिक आ सामाजिक विषय पर कार्य करैत आबि रहल अछि आ जेकर सबसँ मजबूत शाखा जमशेदपुर केँ मानल जाइत अछि, ताहि संस्थाक अध्यक्षक रूप मे अनेको बुजुर्ग-पुरान नेतृत्वकर्ताक सोझाँ युवा नेतृत्वक जीत वर्तमान परिवर्तनशील युगक अनुरूप मिथिलाक विकासक उदाहरण प्रस्तुत केलक अछि। एहि संस्थाक नव-निर्वाचित अध्यक्ष अमलेश झा सँ कैल गेल अन्तर्वार्ता:
हम: अमलेशजी! बहुत रास बधाई आ मैथिली महायात्राक जमशेदपुर संयोजनक सहयोग केँ पुनर्स्मरण करैत अहाँकेँ यथोचित अभिवादन। बधाई जे अहाँ अमैप केर अध्यक्ष रूप मे निर्वाचित भेलहुँ अछि। चुनेलाक बाद केहन लागि रहल अछि?
अमलेशजी: बहुत धन्यवाद प्रवीण जी। निश्चित कतेको गंथन-मंथन उपरान्त एना नेतृत्व हमरा देल गेल देखि हम रोमांचित सेहो छी आ बहुत दिनक लालसा जे किछु नवीन आ ठोस करी से पूरा करबाक दिन नजदीक आयल देखि प्रसन्नता भेटल। हमरा भार भेटब युवा पीढीक जीत छी तेहन अनुभूति भेटल।
हम: बहुत नीक! आगामी समयमे कि सब नव करय चाहि रहल छी?
अमलेशजी: मिथिला और मैथिलीक सेवा सबसँ ऊपर रहत। अपन संस्कृति बचेबाक लेल जे कऽ सकब से करब। सब संस्था सँ सामंजस्य राखैत काज करब। मिथिला राज्यक माँग लेल जे कियो आन्दोलनकारी छथि हुनका संग अवश्य देबनि।
हम: कोनो ठोस घोषणा जे अपन कार्यकाल मे ई सब कार्य करब?
अमलेशजी: बहुत जल्दी एकटा अन्तर्राष्ट्रीय कार्यक्रम मैथिली साहित्य तथा मिथिला राज्य पर करब। एहि लेल सरायकेला निकाय संग संयुक्त सहकार्य करैत एक अभूतपूर्व आ उपलब्धिमूलक कार्य करबाक योजना बनौने छी। क्रमश: ओहि समारोह द्वारा एक कार्यपत्र-घोषणापत्रक निर्धारण करैत भविष्य लेल कार्यनीति-रणनीति बनायब।
हम: बहुत धन्यवाद अमलेशजी! अपनेक कार्यकाल सफल एवं उपलब्धिमूलक हो। शुभकामना!
अमलेशजी: धन्यवाद!! मैथिली जिन्दाबाद!!


text:
जनकलली जानकी केर जन्मोत्सव रूप मे ‘जानकी नवमी’ जगह-जगह मनायल जेबाक समाचार भेटल अछि। हेराइत मैथिली भाषा आ भोथियाइत मिथिलाक पहिचानक रक्षार्थ एकटा महत्त्वपूर्ण दिवसकेर रूप मे ‘जानकी नवमी’ मनेबाक परंपरा विगत किछु वर्ष सँ किछु खास अन्दाज मे शुरु कैल गेल अछि।
माँ सीता प्रति भक्ति-भावनाक अनेको स्वरूप अछि। सीताक जीवन-चरित्र मानव समुदायकेँ जीवनमे समस्त सद्गुण संग त्याग आ विपत्तिक घडी सेहो धैर्यवान बनैत पूर्णतया अहिंसात्मक भावना एवं सहिष्णुताक व्यवहार करैत सर्वश्रेष्ठ मानव-आचरण अनुसरण करब अछि। जे सीता बाललीला करैत खेल-खेलमे शिव-धनुष उठा लेने छलीह, जे शिव-धनुष कदापि श्रीराम (साक्षात्) नारायण छोडि दोसर कियो हिला तक नहि सकलाह…. ततेक शक्तिशाली देवी रहितो स्वयं सीता कहियो कोनो भी चरित्र लीलामे हिंसात्मक नहि बनलीह अछि आ यैह बात लेल विद्वान् आ शास्त्रमत-पारंगत हिनकर चरित्रगान करैत दुर्गा, काली, लक्ष्मी, सरस्वती, गौरी, सती, सावित्री, अनसूया, मन्दोदरी आदि अनेको विलक्षण गुण सम्पन्न देवीरूपमे सीताकेँ सर्वश्रेष्ठ घोषणा करैत छथि।
सीताक बाललीला गान करैत जगत्गुरु रामभद्राचार्यजी महाराज हालहि अपन सुन्दर काव्य “श्रीसीतारामकेलिकौमुदी” प्रकाशित कयलनि अछि जे अत्यन्त पठनीय आ रस-रमणीय अछि। एहि बेर जानकी नवमीक अवसर पर भक्तजनलेल दू अति महत्त्वपूर्ण फलादेशक चर्चा करब: १. जेना सीताक उपनाम ‘मैथिली’ छन्हि, से हिनक चरित्रगान करनिहार व मानव जीवनमे मैथिली-मिथिलाक अस्मिता-प्रति कर्तब्यनिष्ठ, सजग, सक्रिय सहयोगी बननिहार साक्षात् जनकनन्दिनी सीताजीकेँ प्रसन्न करैत छथि आ परमसुख केर आनन्द प्राप्त करैत छथि। २. जीवनक अनमोल प्राप्ति थिकैक माता-पिता-गुरुक चरण-सेवक बनब। सीता-चरित्रमे सेवा व समर्पणक अनुपम आ अत्यन्त सशक्त प्रस्तुति कैल गेल छैक। अनुगामी भक्त जीवन-भवसागर सहजता सँ पार करैत छथि।
एक रोचक प्रसंग: २५ नवम्बर, २००७ केँ जगत्गुरु रामभद्राचार्यजी चित्रकूट सँ मध्यप्रदेश के यात्रा पर छलाह। संगमे शिष्य सभसँ रसखान रचित कृष्णक बाल-चरित्र गान सुनि रहल छलाह आ रसमे भाव-विभोर छलाह, हुनका लेल किनको गान सीताराम-चरित्र समान होइत अछि आ ताहि क्रममे हुनकर दु-दु गो शिष्य कहलखिन जे कि श्रीसीतारामजी केर बाल-चरित्र किछु एहने रसगर भावसँ रचना संभव छैक… तऽ रामभद्राचार्यजी एहि भावनाकेँ स्वागत करैत बस एक महीना बादे मुंबईक अपन कोनो सभाक दौरान २३ दिसम्बर, २००७ केँ मंगलाचरणकेर रचना पूरा कयलाह… व्यस्तताक चलते अप्रील २००८ तक मात्र प्रथम भागक ६७ गो पद पूरा कय सकलाह… जखन कि सुन्दर संयोगवश सीताजीक अवतरण-भूमि मिथिलामे हुनकर १८ दिवसीय कार्यक्रम छलन्हि जे कमला नदीक तटपर छल ततय अबैत देरी केवल एहि छोट अवधिमे शेष २६० पदकेर रचना करैत अपन लक्ष्य पूर्ण कय लेलाह। ई मात्र जगज्जननी सीताक असीम आशीर्वाद आ मिथिलाक पुण्य भूमिक प्रताप सँ संभव भेल।
सीताजी मिथिलाक धरा सँ अवतरित होइत एहि धराधामकेँ पवित्र कय देलीह जाहि सँ मिथिला अमर बनि गेल अछि। वैदिक कर्मकाण्ड हेतु ई सुविधा मात्र जानकीक जन्म सँ संभव भेल जे समस्त देवी-देवताकेँ केराक पात पर आह्वान सँ भोगसहित समस्त पूजा-अर्पण स्वीकार्य होइछ। सीता एक पतिव्रता नारी, प्रातस्मरणीय आ नारीक हर रूप मे समस्त मानव समुदाय लेल प्रेरणाक स्रोत छथि।


text:
“साहित्य”।
– ममता झा
#गामकदलान
एखनो मौन परैत अई ओ गोष्टी। ऑगन स कपक कप चाह आ पान पठाबैत पठाबैत भोर स साझ भ जैत छल। बुढ बुजुर्ग के लेल दलान राजनीति स लक विवाह संस्कार के बात कर के स्थान। बच्चा सबके दलाने पर पढ़ाई के व्यवस्था। दलाने पर पाहुन परक रह के व्यवस्था में कुर्सी आ चौकी लागल रहैत छल। सब ओतहिए जाड़ में आगिक घूर तापैत घंटो बातचीत। कखनो ताशबाजी खेलैत खुली क ठहाका स वातावरण खिल जैत रहै।आब त दलानक परिभासे बदली गेल। बहुत जगह त दलानक मतलबो बिसइर गेल। आब ने ओ नगरी ने ओ ठाम ।सीधे गोस्ट रूम में बइस के व्यवस्था सब लेल। बुढ बुजुर्ग के कोनो स्थान नई जत ओ खुली क हॅसैत। आब त सेहनता लागइ या ई सब देख के लेल।


text:
सब भाषा के अप्पन फराक गुण-धर्म होइत छैक। हेबाको चाही। मैथिली के सेहो छैक। मने जे मैथिली मे ततेक ने लालित्य छैक जे एकर सबटा भाषाइ संरचना अपनहिं एकटा गेयधर्मिताक के संग चलय लगैत छैक। मने जे एकरा गीतमय होबय मे कोनो दिकदारी नै होइत छैक। सबसँ बेसी गीते उजियायत एहि मे।
जौँ इतिहासक परिपेक्ष मे देखी त' मैथिली साहित्यक आरंभ आ भकरार होयबा मे सबसँ बेसी योगदान गीतेक छैक। ओना त' 'धूर्त-समागम' सँ शुरू भेल अछि मैथिली साहित्यक इतिहास लेखन। हालांकि अपभ्रंश साहित्य सब सेहो सबटा गीते जकाँ थिक। आ एहियो नाटक मे गीतक प्रयोग भेल छल मुदा चूंकि ई नाटक छलैक तैं बेसी जनता धरि नै पहुँचि सकलैक। जौँ पहुँचबो करैत त' नाटक जनता बस देखि-खेला सकैत छल। आ दोसर पक्ष जे नाटकक आयोजन निसदिन त' होइत नै छल। वा भइयो नै सकैत छल। तैं निश्चिन्ती मे अपना के एहि बाटे व्यक्त नहि क' सकैत छल तत्कालीन जनमानस। कहि सकैत छी जे जनताक हिसाबे अकलबेरा रहैक साहित्य मे।
एहने सन समय मे अएलाह बाबा विद्यापति। आ हुनकर गीत। ऐत्तहि सँ साहित्य के गीत-विधा जनताक कंठ मे आबय लगलैक। मुदा ताहि दिन लोक सब गीत के साहित्यक विधा नहीए जकाँ मानैक। मुदा ई लोकप्रिय खूबे रहैक। विद्यापतिक गीत श्रृंगार प्रधान हेबाक कारणे जनता के खूबे रुचय लागल रहैक। हमरा हिसाबे मैथिलीक पहिल जनकवि विद्येपति भेलाह।
विद्यापतिक गीतक एकटा सबसँ पैघ जे योगदान छैक से ई जे ताहि दिन मिथिला पर बौद्ध धर्मक प्रभाव बढ़ल जाइत रहैक। जम-मानस ओहि सँ प्रभावित भ' ओम्हरे जाए लागल छल। विद्यापति अप्पन सुमधुर गीतक माध्यम सँ जनमानस के अपना दिस वा ई कही जे मिथिला दिस झिकलनि। विद्यापतिक गीतक सब सँ बेसी जे प्रभाव देखायल से छल जे हुनका सँ पहिने जे नाटक छल (धूर्त-समागम सेहो) ताहि मे गीत के समाबेश नहि छल मुदा हुनका बादक जे नाटककार सब भेलाह (जीवन झा आदि) से अपना नाटक मे गीतक अटाँबेश करय लगलाह। एकटा बात आर जे देखबा मे अबैत छैक जे मैथिली साहित्यक आरंभिक इतिहास प्रायः उपन्यास, कथा, कविता, आलोचना आदि सँ शून्य वा बिहीन सन अछि। ओहि समय मे दुइये टा विधा छल मुख्यतः। एकटा नाटक आ दोसर गीत। नाटक के शुरू ज्योतिरीश्वर आ गीतक विद्यापति। दूनु अगाध। दूनु भकरार।
शनै:-शनै: गीत भकरार होइत गेल। मुदा साहित्यक एकटा अनिवार्य विधा नहिए सन मानल जाइत छल। विद्यापतिक बाद कियो ओहेन लोकप्रिय गीतकार भेबो नहि केलाह। 1948 मे हज़ारीबागक जेल मे भेल विद्यापति पर्व समारोह के शुरू होयब गीत के लेल एकटा वरदान सन भेल। सन उनचास मे समारोह जेल सँ बाहर आयल आ गीत के मंच भेटय लगलैक।
असलक मे आजादीक लगीचक समय मे सामान्य जनमानस मे ई धारणा पसरय लागल रहैक जे मैथिली सिर्फ सवर्णक भाषा थिक। तकर कैकटा कारण रहैक। जाहि मे प्रमुख रहैक सवर्ण सब के अंग्रेज सब सँ ठेहुन-छाबा होयब। एहि विपरीत सन परिस्थिति मे मैथिलीक किछु क्रांतिकारी आ भाषानुरागी लेखक जे अप्पन भाषा के सामान्य जनमानस धरि पहुँचाबय चाहैत छलाह से लोकनि गामे-गामे जाय लगलाह। जाहि मे किरण जी, चंद्रभानु सिंह, भोलालाल दास, इत्यादि प्रमुख छलाह। हिनका सबहक संग सब सँ बेसी दिक्कत होइन्हि गमैया लोक मने सवर्ण सँ इतर जे लोक सब छलाह तिनका मे मिझ्झर होयब। ई समाजक ओहि श्रेणिक जनता छल जकरा भरिगर साहित्य सँ कोनो माने-मतलब नहि छलैक। बिकट स्थिति भेल। एहि परिस्थिति मे हिनका लोकनि के बाबा विद्यापति मददि केलखिन। हुनके गीत गाबि ई सब गाम मे मिझ्झर होबय लगलाह।
मुदा विद्योपतिक गीत लोक कतेक दिन सुनैत। कान के सुनले बुझि पड़ै सबटा। ठीक एहि कालखंड मे मैथिली मे एकटा निस्सन गीतकारक उदय भेल। ओ छलाह मधुप जी। हिनकर गीत जनता मे जाय लगलैक। मधुप जी फिल्मी तर्ज पर लिखय लगलाह। शुरू मे जनता एकरा हाथोहाथ लेलक। मुदा फिल्मी पैरोडी के नशा कने कम भेलैक अस्थिरे-अस्थिरे। मधुप जीक फिल्मी पैरोडी गीत सँ जतेक मैथिलीक साहित्य पक्ष के लाभ भेलैक, ततबे मैथिली गीतक सांगीतिक पक्ष के हानि सेहो भेलैक। मैथिली मे लगभग नहिए सन असलका धुन अबैक। एहि समस्या के हटौलनि मैथिली गीतक-संगीतक प्रसिद्ध जोड़ी 'रविन्द्र-महेंद्र'।
रविन्द्र मने रविंद्रनाथ ठाकुर। रविन्द्र जी लिखथि आ महेंद्र जी गाबथि। रविन्द्र जी सेहो संग देथिन। धीरे-धीरे ई जोड़ी ज'म' लगलैक। 'के छथि मैथिल, की थिक मिथिला', तांगा चलल अलबेला सिमरिया मेला, हे रे रॉल नंबर एक जी शिरिमान, चारि पाँति सुनू राम के नाम सँ, इत्यादि गीत अप्पन खाँटी मैथिलीपन आ ओरिजिनल ट्यूनक कारणे खूबे लोकप्रिय भेल। जनता के एहि गीत सब मे अप्पन सुआद बदलबाक बाट देखेलैक। वा ई कही जे मैथिली गीतक सुआद बदलैक। एहि बदलैत सुआद मे कतेको गोटे अयलाह। डॉ. धीरेन्द्र, मायानंद मिश्र, सरस-रमेश, चंद्रमणि, शशिकांत-सुधाकांत, नीरज-धीरज, नवल-नंद, सुनील-धीरेन्द्र, राजेन्द्र विमल, जगदीशचंद्र ठाकुर 'अनिल', बुद्धिनाथ मिश्र, अरविंद अक्कू,इत्यादि-इत्यादि। गीतकार-गबैयाक जोड़ी सब अप्पन-अप्पन फराक परिचिति गढ़लक। हिनका सबहक गीत मे जे खास बात रहैक से रहैक आम जनताक गप्प। समाजक हासिया परहक लोक अपना के उपस्थित पबैत छल एहि गीत सब मे। आ तैं मैथिली मे गीतक स्वर्णकाल कहय जाए बला समय उपस्थित भ' जनताक मुँहे बहराय लागल। किछु साल के बाद ई सब बिलाय लागल। बड्ड कम्म गोटे बाँचलाह। जे रहथि वा छथि से अपन सम्पूर्ण प्रयास करैत रहलाह।
वर्तमान मे त' गीतक स्थिति आरो खराब अछि। गोटपगड़ा युवा गीत लिखब जनैत छथि। ओकर लालित्य बुझैत छथि। अधिकांश गोटे आइ गीतक बाजारीकरण आ अनुवादीकरण मे लागल छथि। एहन सन अकलबेरा मे किछु युवा आस जगबैत छथि। जेना अमित पाठक, मैथिल प्रशांत, बौआभाई आदि।
एहि युवा गीतकार सबहक गीत-रचना, रचनाप्रक्रिया पर दोसर खेप मे गप्प होइत अछि। ताबेत एतबे।
जौँ इतिहासक परिपेक्ष मे देखी त' मैथिली साहित्यक आरंभ आ भकरार होयबा मे सबसँ बेसी योगदान गीतेक छैक। ओना त' 'धूर्त-समागम' सँ शुरू भेल अछि मैथिली साहित्यक इतिहास लेखन। हालांकि अपभ्रंश साहित्य सब सेहो सबटा गीते जकाँ थिक। आ एहियो नाटक मे गीतक प्रयोग भेल छल मुदा चूंकि ई नाटक छलैक तैं बेसी जनता धरि नै पहुँचि सकलैक। जौँ पहुँचबो करैत त' नाटक जनता बस देखि-खेला सकैत छल। आ दोसर पक्ष जे नाटकक आयोजन निसदिन त' होइत नै छल। वा भइयो नै सकैत छल। तैं निश्चिन्ती मे अपना के एहि बाटे व्यक्त नहि क' सकैत छल तत्कालीन जनमानस। कहि सकैत छी जे जनताक हिसाबे अकलबेरा रहैक साहित्य मे।
एहने सन समय मे अएलाह बाबा विद्यापति। आ हुनकर गीत। ऐत्तहि सँ साहित्य के गीत-विधा जनताक कंठ मे आबय लगलैक। मुदा ताहि दिन लोक सब गीत के साहित्यक विधा नहीए जकाँ मानैक। मुदा ई लोकप्रिय खूबे रहैक। विद्यापतिक गीत श्रृंगार प्रधान हेबाक कारणे जनता के खूबे रुचय लागल रहैक। हमरा हिसाबे मैथिलीक पहिल जनकवि विद्येपति भेलाह।
विद्यापतिक गीतक एकटा सबसँ पैघ जे योगदान छैक से ई जे ताहि दिन मिथिला पर बौद्ध धर्मक प्रभाव बढ़ल जाइत रहैक। जम-मानस ओहि सँ प्रभावित भ' ओम्हरे जाए लागल छल। विद्यापति अप्पन सुमधुर गीतक माध्यम सँ जनमानस के अपना दिस वा ई कही जे मिथिला दिस झिकलनि। विद्यापतिक गीतक सब सँ बेसी जे प्रभाव देखायल से छल जे हुनका सँ पहिने जे नाटक छल (धूर्त-समागम सेहो) ताहि मे गीत के समाबेश नहि छल मुदा हुनका बादक जे नाटककार सब भेलाह (जीवन झा आदि) से अपना नाटक मे गीतक अटाँबेश करय लगलाह। एकटा बात आर जे देखबा मे अबैत छैक जे मैथिली साहित्यक आरंभिक इतिहास प्रायः उपन्यास, कथा, कविता, आलोचना आदि सँ शून्य वा बिहीन सन अछि। ओहि समय मे दुइये टा विधा छल मुख्यतः। एकटा नाटक आ दोसर गीत। नाटक के शुरू ज्योतिरीश्वर आ गीतक विद्यापति। दूनु अगाध। दूनु भकरार।
शनै:-शनै: गीत भकरार होइत गेल। मुदा साहित्यक एकटा अनिवार्य विधा नहिए सन मानल जाइत छल। विद्यापतिक बाद कियो ओहेन लोकप्रिय गीतकार भेबो नहि केलाह। 1948 मे हज़ारीबागक जेल मे भेल विद्यापति पर्व समारोह के शुरू होयब गीत के लेल एकटा वरदान सन भेल। सन उनचास मे समारोह जेल सँ बाहर आयल आ गीत के मंच भेटय लगलैक।
असलक मे आजादीक लगीचक समय मे सामान्य जनमानस मे ई धारणा पसरय लागल रहैक जे मैथिली सिर्फ सवर्णक भाषा थिक। तकर कैकटा कारण रहैक। जाहि मे प्रमुख रहैक सवर्ण सब के अंग्रेज सब सँ ठेहुन-छाबा होयब। एहि विपरीत सन परिस्थिति मे मैथिलीक किछु क्रांतिकारी आ भाषानुरागी लेखक जे अप्पन भाषा के सामान्य जनमानस धरि पहुँचाबय चाहैत छलाह से लोकनि गामे-गामे जाय लगलाह। जाहि मे किरण जी, चंद्रभानु सिंह, भोलालाल दास, इत्यादि प्रमुख छलाह। हिनका सबहक संग सब सँ बेसी दिक्कत होइन्हि गमैया लोक मने सवर्ण सँ इतर जे लोक सब छलाह तिनका मे मिझ्झर होयब। ई समाजक ओहि श्रेणिक जनता छल जकरा भरिगर साहित्य सँ कोनो माने-मतलब नहि छलैक। बिकट स्थिति भेल। एहि परिस्थिति मे हिनका लोकनि के बाबा विद्यापति मददि केलखिन। हुनके गीत गाबि ई सब गाम मे मिझ्झर होबय लगलाह।
मुदा विद्योपतिक गीत लोक कतेक दिन सुनैत। कान के सुनले बुझि पड़ै सबटा। ठीक एहि कालखंड मे मैथिली मे एकटा निस्सन गीतकारक उदय भेल। ओ छलाह मधुप जी। हिनकर गीत जनता मे जाय लगलैक। मधुप जी फिल्मी तर्ज पर लिखय लगलाह। शुरू मे जनता एकरा हाथोहाथ लेलक। मुदा फिल्मी पैरोडी के नशा कने कम भेलैक अस्थिरे-अस्थिरे। मधुप जीक फिल्मी पैरोडी गीत सँ जतेक मैथिलीक साहित्य पक्ष के लाभ भेलैक, ततबे मैथिली गीतक सांगीतिक पक्ष के हानि सेहो भेलैक। मैथिली मे लगभग नहिए सन असलका धुन अबैक। एहि समस्या के हटौलनि मैथिली गीतक-संगीतक प्रसिद्ध जोड़ी 'रविन्द्र-महेंद्र'।
रविन्द्र मने रविंद्रनाथ ठाकुर। रविन्द्र जी लिखथि आ महेंद्र जी गाबथि। रविन्द्र जी सेहो संग देथिन। धीरे-धीरे ई जोड़ी ज'म' लगलैक। 'के छथि मैथिल, की थिक मिथिला', तांगा चलल अलबेला सिमरिया मेला, हे रे रॉल नंबर एक जी शिरिमान, चारि पाँति सुनू राम के नाम सँ, इत्यादि गीत अप्पन खाँटी मैथिलीपन आ ओरिजिनल ट्यूनक कारणे खूबे लोकप्रिय भेल। जनता के एहि गीत सब मे अप्पन सुआद बदलबाक बाट देखेलैक। वा ई कही जे मैथिली गीतक सुआद बदलैक। एहि बदलैत सुआद मे कतेको गोटे अयलाह। डॉ. धीरेन्द्र, मायानंद मिश्र, सरस-रमेश, चंद्रमणि, शशिकांत-सुधाकांत, नीरज-धीरज, नवल-नंद, सुनील-धीरेन्द्र, राजेन्द्र विमल, जगदीशचंद्र ठाकुर 'अनिल', बुद्धिनाथ मिश्र, अरविंद अक्कू,इत्यादि-इत्यादि। गीतकार-गबैयाक जोड़ी सब अप्पन-अप्पन फराक परिचिति गढ़लक। हिनका सबहक गीत मे जे खास बात रहैक से रहैक आम जनताक गप्प। समाजक हासिया परहक लोक अपना के उपस्थित पबैत छल एहि गीत सब मे। आ तैं मैथिली मे गीतक स्वर्णकाल कहय जाए बला समय उपस्थित भ' जनताक मुँहे बहराय लागल। किछु साल के बाद ई सब बिलाय लागल। बड्ड कम्म गोटे बाँचलाह। जे रहथि वा छथि से अपन सम्पूर्ण प्रयास करैत रहलाह।
वर्तमान मे त' गीतक स्थिति आरो खराब अछि। गोटपगड़ा युवा गीत लिखब जनैत छथि। ओकर लालित्य बुझैत छथि। अधिकांश गोटे आइ गीतक बाजारीकरण आ अनुवादीकरण मे लागल छथि। एहन सन अकलबेरा मे किछु युवा आस जगबैत छथि। जेना अमित पाठक, मैथिल प्रशांत, बौआभाई आदि।
एहि युवा गीतकार सबहक गीत-रचना, रचनाप्रक्रिया पर दोसर खेप मे गप्प होइत अछि। ताबेत एतबे।


text:
दरभंगा,मिथिला मिरर-अमलेंदु शेखर पाठक:ज्योति पर्व दीयाबाती केर फलक बड़ पैघ अछि। अपना देशमे बहुत रास पाबनि मनाओल जाइत अछि, मुदा सभक फलक राष्ट्रिय स्तरक नञि होइत अछि। बहुत रास पाबनि क्षेत्रीय स्तरपर सेहो मनाओल जाइत अछि, जेना छठि। ई समग्र देशमे नञि मनाओल जाइत अछि, मुदा दीयाबाती तेहन पाबनि अछि जे देशक बहुलांश भागमे तँ लोक मनबिते छथि, विदेशोमे भारतीय लोक एकरा पूर्ण आनन्द आ उल्लासक संग मनबै छथि। ‘दीप’ आ ‘अवली’, संस्कृतक एहि दू शब्दक मेलसँ ‘दीपावली’ शब्द बनल अछि जकरा मिथिलामे अपना सभ दीयाबाती कहि सम्बोधित करै छी। दीप शब्दक संग ‘अवली’ शब्द जोड़ल गेल अछि जकर अर्थ होइत अछि ‘पंक्ति’। माने दीपक पंक्ति किंवा शृंखला भेल दीपावली वा दीयाबाती। ई अन्हारसँ प्रकाश दिस गमनक पर्व अछि। एकर आरम्भ धनतेरससँ भऽ जाइत अछि, जकरा मिथिलामे सुखरात्रि किंवा सुखराति कहल जाइत अछि। सुखरातिक पहिल दिन धनतेरस, दोसर दिन यम दीपावली, तेसर दिन दीपावालीक संग लक्ष्मी-गणेश आ माता कालीक पूजन, चारिम दिन गोवर्द्धन पूजाक संग अन्नकूट आ पाँचम दिन भातृ द्वितीयाक संग भगवान चित्रगुप्तक पूजा होइत अछि।
धन्वन्तरि पूजा आ धनतेरस
सुखरातिक पहिल दिनकेँ धनतेरसक रूपमे मनाओल जाइत अछि। कार्तिक कृष्ण पक्षक त्रयोदशी तिथिकेँ भगवान धन्वन्तरिक पूजन होइत अछि। मान्यता अछि जे एही दिन भगवान धन्वन्तरिक जन्म भेल छलनि। तेँ एहि तिथिकेँ धनतेरसक नामसँ जानल जाइत अछि। धनतेरस दिन चानी किनबाक परम्परा अछि। एकर कारण मानल जाइत अछि जे चानी चन्द्रमाक प्रतीक होइत अछि जे शीतलता प्रदान करैत अछि। एहि शीतलतासँ मनकेँ सन्तोष रूपी धन प्राप्त होइत अछि। जकरा लग सन्तोष अछि सैह तँ सभसँ बेसी सुखी अछि। तेँ बहुत रास लोक धनतेरस दिन चानीक सिक्का वा कोनो गहना आदि किनै छथि। ईहो मान्यता अछि जे धनतेरस दिन कीनल गेल धातु धन-सम्पदा बढ़बैत अछि। अपना एहि ठाम लोक धनतेरसकेँ कोनो ने कोनो धातु अवश्य किनै छथि। बहुत रास लोक स्वर्णाभूषण सेहो किनै छथि। तँ बहुतो लोक टीवी, फ्रिज आदि इलेक्ट्रॉनिक्सक समान किनै छथि। एहि सभमे बासन बेसी लोक किनै छथि आ दीयाबातीक राति लक्ष्मी-गणेश पूजनक समय एहि नव बासनक उपयोग करैत देवीसँ धन-धान्यसँ परिपूर्ण हेबाक कामना करै छथि। लोग धनतेरसे दिन दीयाबातीक राति पूजन लेल लक्ष्मी-गणेशक मूर्त्ति सेहो कीनि लै छथि। ओतहि भगवान धन्वन्तरिक पूजन सेहो कयल जाइत अछि।
यम दीपावली
सुखरातिक दोसर दिन यम दीपावली मनाओल जाइत अछि। पौराणिक कथा अछि जे एही दिन भगवान कृष्ण दैत्य नरकासुर केर संहार केने छला आ सोलह हजार एक सौ कन्याकेँ नरकासुर केर बन्दी गृहसँ मुक्त केने छला। बहुत रास ठाम एहि दिन सूर्योदयसँ पहिने उठि तेल लगा आ पानिमे चिरचिरीक पात दऽ ओहिसँ स्नान करै छथि आ एकर बाद विष्णु मन्दिर वा कृष्ण मन्दिरमे जा भगवानक दर्शन करै छथि। मान्यता अछि जे एहिसँ सभ पाप नष्ट भऽ जाइत अछि। अपना ओहि ठाम मिथिलामे एकरा यम दीपावलीक नामसँ मनाओल जाइत अछि। एहि दिन घरक छोटसँ छोट आ पैघसँ पैघ सभ वस्तुकेँ साफ कयल जाइत अछि। एते धरि जे लालटेन आदिक बाती पर्यन्तकेँ साफ कयल जाइछ। घरक सभ गन्दगी बाहर कऽ देल जाइत अछि आ पहिल साँझ गोआक ढेरीपर गोबरसँ बनल दीप लेसि राखि देल जाइत अछि। एकरा यम दीप कहल जाइत अछि। उल्लेखनीय अछि जे पहिने जहिया माल-जाल बेस संख्यामे पोसल जाइत छल आ खेतमे खादक बदला गोबरसँ तैयार गोआ पटाओल जाइ छल तहिया एकर बड़ महत्त्व छल आ ईहो बढ़ि समृद्धिक प्रतीक बनय तकर आकांक्षा कयल जाइ छल। दोसर जे गोआ सन उपेक्षित ढेरी पर्यन्तकेँ प्रकाशित करबाक भाव एहिमे भरल छल। एखनो माता-बहिन लोकनि प्रतीक रूपमे एकरा मनबै छथि। गोआक ढेरीपर एखनो दीप जरा यम दीपावली मनाओल जाइत अछि। ओना नव चलनसारिमे एकरा छोटका दीपावाली सेहो कहल जाय लागल अछि जे ने शास्त्रीय अछि आ ने पारम्परिक।
दीयाबाती आ काली पूजा
सुखरातिक तेसर दिन मनाओल जाइत अछि दीपावली। एहि दिन लोक अपना घर-प्रतिष्ठानकेँ दीपसँ सजबै छथि। चारू कात दीपक टेमी मुसुकैत अन्हारकेँ खेहारैत अछि। अपना ओहि ठाम माटिक दीप जरेबाक परम्परा रहल अछि, मुदा आधुनिकताक बिहाड़िमे लोक एकरा स्थानपर बिजली-बत्तीक सजावटि करै छथि। मात्र भगवान लग माटिक दीप जराओल जाइत अछि। बजारमे तँ यैह होइत अछि। आब गामो-घरमे लोक माटिक दीपसँ धीरे-धीरे परहेज करैत जा रहला अछि। तथापि शहरक तुलनामे गाममे एखनो माटिक दीप बहुतायतमे देखबामे अबैत अछि। अधिकांश लोक मटियातेलक डिबिया सेहो जरबै छथि, तँ बहुतो मोमबत्ती जरा पाबनिक खानापूर्त्ति करै छथि। पहिने तँ लोक घी केर दीप जरबै छला। महगीक समयमे आब ई सम्भव नञि अछि। तथापि एकरा स्थानपर करू तेल किंवा तीसी तेलक उपयोग कयल जेबाक चाही जे गोट-पगड़े दृष्टिगोचर होइत अछि। नेना-भुटका आ युवा वर्ग फटक्का फोड़ि आनन्दोल्लास मनबै छथि। पाबनिमे आनन्द मनायब तँ उचिते थिक, मुदा हमरा लोकनिकेँ पर्यावरणक प्रदूषण केर सेहो चिन्ता-चिन्तन करबाक चाही। ईहो ध्यान रखबाक चाही जे हमर प्रसन्नता कोनो पड़ोसिया, बूढ़, अस्वस्थ लोक लेल कष्टक कारण नञि बनय। ककरो कोनो क्षति नञि पहुँचय। दीयाबातीक राति लक्ष्मी-गणेश आ भगवतीक कालीक पूजन सेहो होइत अछि। अपना ओहि ठाम लक्ष्मी पूजा तँ कोजागराक राति करबाक परम्परा रहल अछि, मुदा दीयाबातीक राति लक्ष्मीक संग गणेशक पूजन सेहो होइ छनि। खास कऽ व्यापारी वर्ग लेल एकर विशेष महत्त्व अछि। एहि दिनसँ व्यापारी वर्ग अपन नव खाता सेहो आरम्भ करै छथि। लोक घरोमे लक्ष्मी-गणेशक मूर्त्ति केर पूजन करै छथि आ बरख भरि ओकरा राखि नित्य पूजन होइ छनि। पछिला बरखक मूर्त्ति दीयाबातीक प्रात विसर्जित कयल जाइत अछि। दीयाबातीक रातिएमे माता कालीक पूजन सेहो होइ छनि। जिनक कुलदेवी माता काली छथिन हुनका ओहि ठाम विशेष पूजन तँ होइते अछि, काली मन्दिर सभमे सेहो विशेष पूजा-अर्चना कयल जाइत छनि। ठाम-ठाम भगवतीक कालीक मूर्त्ति प्रतिष्ठित कऽ सार्वजनिक पूजन सेहो होइत अछि। अगिला दिन हुनक मूर्त्तिकेँ विधि पूर्वक पूजनक उपरान्त विसर्जन कऽ जलमे प्रगवाहित कयल जाइत अछि।
गोवर्द्धन पूजा आ अन्नकूट
सुखरातिक चारिम दिन गोवर्द्धन पूजा होइत अछि। अपना ओहि ठामक परम्परामे माल-जाल पर्यन्तक ध्यान राखल जाइत अछि। एहि दिन अन्नकूट सेहो होइत अछि। अपना ओहि ठाम गायकेँ तँ पूजनीय मानले गेल अछि। शास्त्रक अनुसार गाय गंगा नदीक समान पवित्र होइत अछि। गायकेँ माता लक्ष्मीक रूप सेहो मानल जाइत अछि। तेँ गायक पूजन तँ एहि दिन होइते अछि, बड़द, महीँस, बकरी आदिक पूजन सेहो होइत अछि। एहि दिन सभ माल-जालकेँ पवित्रता पूर्वक स्नान कराओल जाइत अछि। सिंह आ खुरमे तेल लगाओल जाइत अछि। नीक-निकुत भोजन कराओल जाइत अछि। ओकरासँ कोनो काज नञि लेल जाइत अछि। एते धरि जे बड़द आदिक चुमाओन कऽ ओकरा पान सेहो खुआओल जाइत अछि। रस्सी बदलल जाइत अछि। सौँसे देहपर रंग लगाओल जाइत अछि। कते ठाम माल-जालक पाबनिमे हुड़ियाहा केर खेल सेहो होइत अछि। गौशालामे सेहो ई पर्व उमंग आ उल्लासक संग मनाओल जाइत अछि। कहल जाइत अछि जे भगवान श्रीकृष्ण ब्रजवासी लोकनिकेँ इन्द्रक कोपसँ होबऽवला मूसलधार वर्षासँ बचेबा लेल गोवर्द्धन पहाड़केँ अपन कनगुरिया आङुरपर उठा कऽ रखने छला। ओहि पहाड़क तर सभ गोप आ गोपिका आश्रय लेलनि। एही पौराणिक घटनाक प्रतीक रूपमे ई पाबनि मनाओल जाइत अछि। बहुत ठाम अन्नकूट सेहो मनाओल जाइत अछि। भगवानक आगाँ सैकड़ो प्रकारक पकमान राखि हुनका भोग लगाओल जाइ छनि।
भ्रातृद्वितीया आ चित्रगुप्त पूजा
सुखरातिक अन्तिम पाँचम दिन भाय-बहिनक पवित्र प्रेमक प्रतीक पर्व भ्रातृद्वितीया मनाओल जाइत अछि। कार्तिक मासक शुक्ल पक्षक द्वितीया तिथिकेँ मनाओल जायवला एहि पाबनिमे बहिन भाइकेँ नोतै छथि। ठाँव-अरिपन कयल स्थानपर अरिपन कयल पीढ़ी राखि ओहिपर भाइकेँ बैसाओल जाइत अछि। आगाँमे मटकूरमे पानि, पान, अँकुरी, द्रव्य, कुम्हरक फूल राखल रहैत अछि। भाइ अपन आँजुर बहिनक आगाँ रखै छथि। बहिन भाइकेँ पिठार आ सिन्दूरक तिलक लगबै छथि। फेर हाथपर पिठार आ सिन्दूर लगा मटकूरसँ पान, अँकुरी आदि बहार कऽ भायक हाथपर राखि ओकरा जलसँ धोइत मटकूरमे खसबैत बहिल हुनक दीर्घ जीवनक कामना करै छथि। ई क्रम तीन बेर होइत अछि। एकर बाद बहिन अँकुरी खोआ भाइकेँ अपना ओहि ठाम भोजन सेहो करबै छथि। बहुत ठाम एहि दिन बहिन लोकनि सामूहिक रूपसँ बजरी कुटबाक परम्पराक निर्वाह करै छथि। ई मिथिलाक परम्परा नञि अछि, मुदा मिथिलोमे एकर नीक चलनसारि भऽ गेल अछि। बहिन सभ बजरी कुटबाक बाद अपना भाइ केर प्रसंग अशुभ बाजि जीहमे रेगुनीक काँट गड़ा पश्चाताप करैत भाइ केर मंगलकामना करै छथि। एमहर एही दिन चित्रगुप्त पूजा सेहो होइत अछि। मिथिलाक कायस्थ समाज एहि दिन भगवान चित्रगुप्तक पूजन करै छथि। एहि दिन ओ सभ कलम-दवात पूजा-स्थलपर रखै छथि आ लिखबा-पढ़बासँ परहेज करै छथि। अनेक ठाम सार्वजनिक रूपसँ भगवान चित्रगुप्तक भव्य प्रतिमा स्थापित कऽ पूजन होइत अछि। एहि अवसरपर सांस्कृतिक कार्यक्रमक संग कायस्थ समाजक प्रतिभावान नेना लोकनिकेँ पुरस्कृत सेहो कयल जाइत अछि। कहबा लेल तँ ई कायस्थ समाजक धार्मिक उत्सव अछि, मुदा एहिमे समग्र समाज समवेत
होइत अछि। भगवानक दर्शन करबाक लेल तँ पहुँचिते छथि, बहुतो ठाम आयोजनमे सक्रिय सहभागिता सेहो रहैत अछि। पूजनक अगिला दिन मूर्त्ति विसर्जनक संग चित्रगुप्त पूजाक समापन होइत अछि।एकरा संगहिँ सम्पन्न होइत अछि मिथिलाक सुखराति किंवा सुखरात्रि। एकरा लगले आरम्भ भऽ जाइत अछि सूर्याेपासनाक महापर्व छठि केर तैयारी। एहि बेर शुक्र 1 नवम्बरसँ आरम्भ भऽ रहल अछि सुखराति। आउ हमरो लोकनि एहिमे समवेत होइ आ समग्र मिथिला धन-धान्यसँ परिपूर्ण हो आ सभ तरि सुखे सुख हो तकर मंगलकामना करी।


text:
ललित नारायण मिथिला विश्वविद्यालय मे अनुबंध पर काज करबाक लेल भर्ती क' लेल जायत अछि, जे सेवानिवृत भ' चुकल छथि हुनको अनुबंध पर राखल जायत अछि भलेहि हुनका सँ काज होय वा नहि, मुदा अनुकंपा केर आधार पर होमै बला नियुक्ति क' पछिला लगभग साढे तीन बरख सँ नहि कायल जे रहल अछि।
एक तेँ किनको पिता केर मृत्यु सेवाकाल मे भेला सँ हुनका ऊपर विप्पतिक पहाड़ टूइट पड़ैत अछि, मुदा कुलपति महोदय आओर सरकार द्वारा सेवाकाल मे मृत कर्मी केँ परिजन क' जे किछु लाभ भेटबाक चाही ओहि सँ वंचित राखल जायत अछि।
किछु दिन पहिने अभीषद आओर अधिषद केर बैसार सेहो भेल जाहिमे करोड़ो अरबों टाकाक बजट पास भेल मुदा अनुकंपा केर आधार पर नियुक्ति करबाक कोनो चर्चा नहि कायल गेल। आखिर कहिया धरी विश्वविद्यालय प्रसाशन हमरा सभसँ मुंह फेरैत रहत?


text:
फरहान अख्तर
फरहान अख्तर (जन्म ९ जनवरी १९७४) एक भारतीय चलचित्र निर्देशक, पटकथा लेखक, निर्माता, अभिनेता, पार्श्व गायक, गीतकार आर टेलिभिजन प्रस्तोता छी । भारतक मुम्बईमे पटकथा लेखक जावेद अख्तर आर हनी ईरानीक हिन्दी चलचित्र उद्योगक प्रभावमे जन्म भएल छल । ओ अपन करियर बलिउडमे सह-निर्देशकक रूपमे लम्हे (१९९१) आर हिमालय पुत्रसँ केनए छल ।
प्रारम्भिक जीवन आर पृष्ठभूमि[सम्पादन करी]
करियर[सम्पादन करी]
निर्देशन,लेखन आर उत्पादन[सम्पादन करी]
अभिनय आर गायन[सम्पादन करी]
व्यक्तिगत जीवन[सम्पादन करी]
सम्बन्ध आर विवाह[सम्पादन करी]
गैर फिल्मी काम[सम्पादन करी]
बलात्कार आर भेदभावक विरुद्ध पुरुष[सम्पादन करी]
फिल्मोग्राफी[सम्पादन करी]
निर्देशन,अभिनेता आर निर्माता[सम्पादन करी]
पार्श्व गायन[सम्पादन करी]
अवार्ड्स[सम्पादन करी]
सन्दर्भ सामग्रीसभ[सम्पादन करी]
- ↑ "Farhan Akhtar turns 34", Rediff, ९ जनवरी २००८, अन्तिम पहुँच १ मार्च २०११।


text:
द्रोणाचार्य
द्रोणाचार्य ऋषि भारद्वाज ऋषि तथा घृतार्ची नामक अप्सराक पुत्र तथा धर्नुविद्यामे निपुण परशुरामक शिष्य छल।[१] कुरू प्रदेशमे पाण्डुक पाँच पुत्रसभ तथा धृतराष्ट्रक सय पुत्रसभक ओ गुरु छल । महाभारत युद्धका समय कौरव पक्षक सेनापति छल । गुरु द्रोणाचार्यका अन्य शिष्सभमे एकलव्यक नाम उल्लेखनीय अछि। गुरुदक्षिणामे अपन अंगूठा द्रोणाचार्यके देने छल । कौरव आ पाण्डव द्रोणाचार्यक आश्रममे हि अस्त्र आ शस्त्रक शिक्षा पावने छल । अर्जुन द्रोणाचार्यका प्रि'गु'क अर्थ छी- अन्धकार एवम 'रु'को अर्थ छी- प्रकाश। 'गिरति अज्ञान इति गुरूः' अर्थात् अज्ञानके हटा ज्ञान प्रदान करैवालाके गुरू कहैत अछि। ई प्रकार गुरू नै यथार्थ ब्रह्म छी। ई शिष्य छल । ओ अर्जुनके विश्वक सर्वश्रेष्ठ धनुर्धर बनैवल चाहैत छल ।
महाभारतक कथाक अनुसार द्रोण (दोने)सँ उत्पन्न भेल कारण हुनकर नाम द्रोणाचार्य पडल । अपन पिताक आश्रममे नै रहल होवाक ओ चार वेदसभ तथा अस्त्र-शस्त्रसभक ज्ञानमे पारन्गत भऽ गेल । द्रोणक साथ प्रषत् नामक राजाक पुत्र द्रूपद सेहो शिक्षा प्राप्त करैत छल तथा दुनु प्रगाढ मैत्री भेल । ओहि दिनसभ परशुराम अपन समस्त सम्पत्तिके ब्राह्मणसभमे दान करने महेन्द्राचल पर्वतमे तपेर छल । एक बेर द्रोण तिनकर नजीक पुगल आ ओसँग दान दैल अनुरोध केलक। एहिमे परशुराम बोलक, "वत्स! अह विलम्बसँ आएल छी , हम त अपन सब कुछ पहिलासँ हि ब्राह्मणसभके दानमे दऽ चुकल छी । अब हमर नजीक केवल अस्त्र-शस्त्र नै शेष बचल अछि ।
सन्दर्भ सामग्रीसभ[सम्पादन करी]
- ↑ "कृपाचार्य तथा द्रोणाचार्यको कथा", हिन्दी वेबसाइट, अन्तिम पहुँच ३० डिसेम्बर, २००९।


text:
कृपानन्द झा, दिल्ली। सितम्बर २६, २०१५. मैथिली जिन्दाबाद!!
भारत स्वतंत्र भेना लगभग ७ दसक बितय लेल जा रहल अछि, मुदा मिथिलाक आर्थिक अवस्था दिन-दिन दयनीय होइत जा रहल अछि। एहि दिशा मे मंथन होयब परम आवश्यक अछि जे आखिर कि कारण छैक जाहि सँ एकटा अति प्राचीन आ संपन्न सभ्यता केर विकास कएनिहार मैथिलजन केँ आइ एहेन विपन्न अवस्था मे राखल जा रहल अछि। आउ, एक-एक कय किछु मुद्दा पर ध्यान दी। बात करी बाढिक समस्या पर, निदान लेल अपनाओल गेल तौर-तरीका आ निष्कर्षत: कि भेटल क्षेत्रक जनता केँ।
कोसी मे जलप्रलय आयल छल २००८ मे, कुसहा तटबंध (नेपाली मिथिलाक भूभागमे) टूटल छल आ पूर्वी मिथिलाक लाखों लोक बेघर भेल, हजारों लोक प्रलयक शिकार बनल। कुल ३३ लाख लोक प्रभावित भेल। ५ जिला: सुपौल, सहरसा, मधेपुरा, अररिया व पुर्णिया मुख्य रूप सँ प्रभावित रहल। एकर भयावहता एहेन छल जाहि सँ ‘राष्ट्रीय आपदा’ तक घोषित कैल गेल छल। राष्ट्रीय-अन्तर्राष्ट्रीय स्तर पर पर्यवेक्षक सबहक हुजुम उतैर गेल छल जमीनी प्रलय केर ताण्डव देखबाक लेल, पीड़ित केँ राहत पहुँचेबाक लेल आ रक्षा करबाक हर उपाय करबाक लेल देशक सेनाक संग कान्ह-सँ-कान्ह जोड़िकय बाढि-प्रभावित धरि राहत पहुँचेबाक कार्य लेल लोक सब काज केने छल।
एहि दरम्यान एकटा राहत टोली व पत्रकार सहित दिल्ली सँ प्रभावित क्षेत्रक दौराक समय प्रत्यक्ष देखलहुँ जे दूध पर आश्रित धियापुता लेल शिविर मे दूधहु केर व्यवस्था नहि छल, निरीह एवं असहाय माय सब बच्चा केँ बौंसबाक लेल आँटा घोरिकय पियबैत छलीह। कृषि भूमि ऊसर भऽ गेल। गामक गाम उजैड़ गेल। कहल गेल जे एहि पाँचो जिलाक पुनर्वास कार्यक्रम अन्तर्गत पुनर्स्थापित कैल जायत। कि भेलैक ओहि पुनर्स्थापनक? आइ आठम वर्ष बितय लेल जा रहलैक अछि, कतय सूतल अछि एहि क्षेत्रक जनप्रतिनिधि आ कियैक नहि कैल गेल पुनर्स्थापनाक कार्य? एहि चुनाव मे फेर सँ एहि मुख्य सरोकार केँ मुद्दा बनाओल जेबाक चाही।
संगहि, स्वतंत्रताक बाद अपनाओल गेल विभिन्न बाढिक निदान आ ताहि सँ प्राप्त नाफा व नोकसान केर हिसाब जोड़ब आवश्यक अछि। जलस्रोत केर व्यवस्थापन न कृषि लेल अनुकूल भेल, नहिये पनबिजली लेल, नहिये जलमार्ग केर स्थापना लेल जाहि सँ वैकल्पिक परिवहन मार्ग व रोजगार मे वृद्धि होइत। न आधारभूत संरचनाक विकास पर केकरो नजरि गेल, न कोनो दीर्घकालीक परियोजना विकास पर, एतेक तक जे सोचो नहि अभरल जे एहि क्षेत्र मे जलव्यवस्थापन प्रति हेबाक चाही। बातहि-बात मे समय बितल जा रहल अछि। पूर्वक विकसित कोसी बराज आ भीमनगर पावर प्लान्ट केर क्षमता घटबे कैल, बढबाक तऽ प्रश्ने नहि उठैत अछि। सिंचाई लेल बनल नहर भथायल से संभव अछि, एहि सँ उपनहर केर मात्रा बढबैत कृषक केँ लाभ पहुँचेबाक कोनो नव योजना तक लागू नहि कैल गेल। एहि सब विन्दु पर वर्तमान चुनाव मे मुद्दा बनय आ जनमानस एहि दिशा मे निर्णय करैत मतदान करैथ।


text:
पोलियों केर लक्षण क' देखते नेना क' हाजीपुर सदर अस्पताल भेजल गेल अछि। नेना क' देखते असपताल केर चिकित्सक सभ के आशंका भेल कि भ सकैत अछि जे नेना म' पोलियो केर लक्षण होय एही लेल नेना क' जांच करेबाक लेल चेन्नई भेजल जे रहल अछि। वैशाली सीएस डा. इंद्रदेव रंजन कहला कि स्टूल जांच भेलाक बादे कुनू ठोस निर्णय लेल जे सकैत अछि।
नेनाक स्टूल जांच सं पोलियो केर लक्षण साबित भेला पर दुबारा लाखों नेना सभ के पोलियो केर खोराक पियाओल जायत। एही शिकायत के बाद लोग सभक आरोप छैन्ह जे पोलियो के सही दवा नेना सभ के नाइ पियाओल गेल जाही कारण सं नेना म' पोलियो केर लक्षण पाओल गेल अछि। सरकारक करोड़ों अार अरबो टक्का पोलियो उन्मूलन पर खर्च केलाक बावजूदो पोलियो के मरीज मिलब सरकार अार जिला स्वास्थ विभाग केर अभियान पर सवाल उठी रहल अछि।


text:
विकाश वत्सनाभ
एखनहुँ भूमंडलीकरणक एहि परिवेश मे अपन क्षेत्रीय अस्मिताक मादे हम सभ सचेष्ट छी। एहि ग्लोबल भूगोल मे अपन लोकल भूगोल तकबाक हमरा लोकनिक ई प्रवृत्ति सदिखन एहिना जागृत रहय एकर भगवत प्रार्थना करैत छी।
तिरहुत महाराज प्रताप सिंहक बाद 1785 मे माधव सिंह जखन राजा बनलाह तँ ओ अपन निवास दरिभङ्गा केँ बनौलनि। हिनक शासन काल मे मात्र पाँच बरखक बाद 1790 मे लार्ड कार्नवालिस ‘परमानेंट सेटलमेंटÓ कें तहत तिरहुत कें अपन अधीन बना लेलक। जाहि समय तिरहुत पर ईस्ट इंडिया कम्पनीक अधिकार भेलैक ताहि समय नेपाल मे राजा पृथ्वी नारायणक नेतृत्व मे गोरखा सभक शासन छलैक। गोरखा सभ 1762 मे बंगालक नबाब मीर कासिमक सेना कें परास्त केने छल आ अपन साम्राज्य विस्तार कें आगाँ बढ़बैत नेपालक तराई क्षेत्र कें सेहो 1768 मे जीत लेलक। ताहि समयक तिरहुतक कलेक्टरक रिपोर्टक मुताबिक गोरखा सभ तिरहुतक करीब 200 गाम पर अपन कब्जा कÓ लेने छल। एहि बीच कतेको गाम सभ जे रैयत कर देबय मे सफल नहि भेलै ताहि गाम सबकेँ लूटल गेल आ जनता लोकनि केँ अनेक प्रकार सँ प्रताडि़त कयल गेल। गोरखा सभक बढ़ैत प्रभाव आ प्रभुत्वक कारण सँ कंपनी आ नेपालक बीच मतभेद बढैत चलि गेल। 1814 मे गोरखा सेना परशराम थापा कें नेतृत्व मे तिरहुत पर आक्रमण करैत ओ लोकनि एतुका 22 गोट गाम पर कब्जा कय लेलक जकर विरोध मे ब्रिटिश गवर्नर जनरल हेस्टिंग्स गोरखा कें विरुद्ध युद्धक घोषणा केलक। गोरखा लोकनिक युद्ध कौशल आ ब्रिटिश सेनाक भौगौलिक दिक्कतक कारण सँ अंग्रेज केँ बहुत हानि भेलै आ गोरखा सभ अंग्रेज कें कतेको ठाम 1814 -15 मे परास्त केलक मुदा अप्रैल 1815 मे बहादुर गोरखा सैनिक नेता अमरसिंह थापा कें आत्मसमर्पण करबाक हेतु बाध्य होबय पड़लै। लगभग दू बरख धरि भेल एहि युद्धक समाप्तिक लेल गोरखा आ अंग्रेज सैनिक कें बीच 1815 मे एकगोट ऐतिहासिक संधि भेल जेकरा हम सब सुगौली संधि कें नाम सँ जनैत छी।
ई संधि जे ईस्ट इंडिया कंपनी आ नेपालक़ 1814-16 केँ दौरान भेल से ब्रिटिश-नेपाली युद्ध सँ अस्तित्व मे आयल जाहि पर 2 दिसम्बर, 1815 कें हस्ताक्षर कएल गेल आ 4 मार्च 1816 कें एहि पर अनुमोदन भेल। नेपालक़ दिस सँ एहि पर राज गुरु गजराज मिश्र जिनकर सहायक चंद्र शेखर उपाध्याय रहथिन आ कंपनीक़ दिस सँ लेफ्टिनेंट कर्नल पेरिस ब्रेडशॉ हस्ताक्षर केलक। एही संधि मे नेपाल कें अपन एक तिहाइ भूभाग गमाव परलै जे नेपालक राजा द्वारा पछिला 25 बरख मे जीतल क्षेत्र जेना पूरब मे सिक्किम, दार्जिलिंग पश्चिम मे कुमाऊँ आ गढ़वाल आ दक्षिण मे तराई बला क्षेत्र शामिल अछि। एहि क्रम मे अंग्रेजी सरकार द्वारा अपन कूटनीति आ आर्थिक लाभ क़े तहत मिथिला क़े दू भाग मे बाँटल गेलै । इतिहासकार राधाकृष्ण चौधरी ‘खण्डबालाज ऑफ़ मिथिलाÓ मे एहि मादे लिखने छथि जे पहिने तँ उपजल तत्कालीन असंतोष कें दबेबाक लेल पहिने 1817 मे आ पुन: 1857 मे उपजल सिपाही विद्रोह कें दबेबाक लेल नेपाल द्वारा अंग्रेज कें कयल गेल सहायतका एबज मे 1860 मे तराई क्षेत्रक एक पैघ भूभाग नेपाल कें पुन: वापिस कय देल गेल जकर परिणाम स्वरुप एखनुक जनकपुर धाम ,राजमहिसौथ ,राजविराज ,विराटनगर तमाम महत्वपूर्ण स्थान सभ नेपाल सरकारक अधीन भ गेलै।
ई सत्य छैक जेना बंगालक विभाजन किंवा पंजाबक विभाजन वा आन अन्य अन्य विभाजन सभ पर बहस होइत अछि मुदा मिथिलाक विभाजन मात्र एकटा मौन स्वर बनि रहि गेल अछि। इतिहासकार लोकनि सेहो सुगौली केर एहि विभाजन मे मिथिलाक दु:खक सन्दर्भ मे कम आ भारतीयताक परिपेक्ष मे एकर महिमामंडन करैत छथि। एहि ठाम पंडित सीताराम झाक लिखल ई पाँति समिचीनी बुझि पड़ैत अछि :
सभकियो लेलनि बंसी डोर, मारय माछ खाथि नित झोड़
हमरा कहैथ चाली गाँथ, सभसँ बुडि़बक दीनानाथ
आइ भोरे जखन फेसबुक पर छलहुँ तँ बहुत रास स्टेस्ट्स आदि आजुक ऐतिहासिक विषय पर दृष्टिगोचर भेल छल। जाहि मे एकटा प्रतिक्रिया अहाँ सभक संग एहि ठाम साझा करैत छी- आइ चारि मार्च अछि। जाहि इलाका केँ बचेबाक लेल महाराजा पुरुषोत्तम ठाकुर अपार प्राण गमेला, महाराजा नरेंद्र सिंह अपन जानक आहुति देलनि, महाराजा राघव सिंह बहादुरिक परिचय देलनि से अंत मे ब्रिटिश हुकुमातक हाथे नेपाल केँ प्रपात भेलै। एहि बटाबारा सँ नहि केवल तिरहुतक हृदयस्थली जनकपुर विदेश भ गेल अपितु गोनू झा सेहो विदेशी भ गेलाह। एहि तरहक आन अनेको प्रतिक्रिया एखन लोक सभ पसरि रहलैथ अछि।
एमहर आबि कए मुखर मिथिला अभियानी डा. लक्ष्मण झा जाहि समय मिथिला सोसलिस्ट पार्टी कए अध्यक्ष रहैत एहि मादे आंदोलन आरम्भ करैत आह्वान कएल गेल। एहि ठाम हुनक ओहि ऐतिहासिक वक्तव्य केँ राखि रहल छी – आइ सँ एक सय अठतीस वर्ष पूर्व 1816 इस्वीक 4 मार्च केँ अंगरेजी इस्ट इण्डिया कम्पनी ओ
नेपालक गोरखा राजा मिथिलाक भूमि केँ लूट कय माल बनाय अपनामे बांटलक । पांच हीस कय दच्छिन स चारि हीस ( 20 हजार वर्गमील )लेलक अंगरेज ओ एक हीस उत्तर स सिरोभाग ( 5 हजार वर्गमील ) लेलक गोरखा । सीमा लेल दुनू मिलि मिथिलाक पच्छिम स पूब तक ईंटक पाया गाड़लक । से पाया जा उखड़त नहि ता मिथिला उन्नतिक कोन योजना – नदी, नहर, बांध, सड़क, उद्योग या व्यापारक – चलि सकत? आउ, सब मिलि छाती परक ई कील उखडय़ से उपाय सोची, करी। आलस ओ गोलैसी छोडय़ पड़त । साहस, धैर्य ओ त्याग सय बढब ताहीखन उद्धार अछि ।
एखन जेहन भारत आ नेपालक बीच ‘ओपन बॉर्डर रिलेसनÓ छैक तेहन प्राय: आन ठाम कतहुँ नहि भेटैत अछि। एहि सँ पाया पारक दुनू भागक मिथिलाक आवाजाही एखनहुँ निर्वाह भÓ रहल अछि मुदा डा. लक्ष्मण झा जे कील गाड़ल जेबाक सन्दर्भ दैत पायाक विरोध करैत छथि से एहि तथ्यक पुष्टि करैत अछि जे ‘सुगौली संधिÓ भारत आ नेपालक बीच एहेन विवाद ठाढ केने अछि जेकर टीस एखनहुँ दुनू पारक मैथिलीक भीतर छैक। भारत सँ बेसी विरोधक स्वर नेपाल मे उठैत अछि आ एहि संधिक परिणामक भुक्तभोगी एखन धरि पाया पारक ओ सम्पूर्ण मैथिल छथि जिनका अपन पहिचान अपन अधिकार आ अपन स्मिताक लड़ाइ एखनो धरि नेपाल मे लड़ परि रहल छनि।
1950 मे भारत आ नेपाल एकटा मैत्री संधि केँ तहत एहि तरहक पछिला विवाद सभ कें सुलझेबाक प्रयास केलक जाहि मे अपन अपन सीमा मे उपस्थित भू -भाग पर नियंत्रण रखैत आपसी सम्बन्ध आ परस्पर सहियोग कें बात सोंझा आयल। आब एहन पृष्ठभूमि मे भारतीय मिथिला कें पुन: नेपाल मे मिलेबाक अथवा नेपाली मिथिला केँ पुन: भारत मे मिली जेबाक प्रासंगिकता कतहुँ सँ ठोस नहि अभरैत अछि। तखन हँ, जे साझा संस्कृति, भाषा, व्यवहार, बेटी -रोटीक सम्बन्ध, अपन स्वतंत्र स्मिताक आ अपन भूगोलक जे संघर्ष छैक तकरा तमाम राजनीतिक विषमताक बादो अक्षुन्न रखैत ओकरा खाध-पानि देबाक उद्दोग हमरा लोकनि अवश्य करैत रही। सीमा भने हमरा सबकेँ पृथक करैत हो, कोशी गंडकी जमुनी बेलौंति मे भले विषमताक पानि बहय लागल हो, दरभंगा आ जनकपुर भले दू टा अलग प्रशासन तंत्र सँ संचालित आ शोषित भÓ रहल हो मुदा जे मिथिला एकहकटा मैथिलक छाथि मे जिबैत छैक ताहि केँ ब्रम्हण्डक कोनो अदालत अपन कोनो निर्णय सँ पृथक नहि कय सकैत अछि। एहि सन्दर्भ मे एहिठाम धीरेन्द्र प्रेमर्षिक एक प्रसिद्ध पंक्ति केँ रखैत अपन विचार पर पूर्णविराम दैत छी ।
मानैत छी जे आब रहल नइ दुनियाके भूगोलमे
तैयो हमसब बचाकऽ रखलौं जकरा माइक बोलमे
सोहर- लगनी- जटाजटिन कि झिझिया- साँझ- परातीमे
एकहकटा मिथिला जीबैए एकहक मैथिल छातीमे


text: नई दिल्ली। विश्व मे छाइल गंभीर आर्थिक मंदी क बावजूद बिहार मे पिछला वित्तवर्ष मे आद्यौगिक उत्पादन आ मुनाफा मे वृद्घि हासिक केलक अछि। भारतीय उद्योग परिसंघक बिहार ईकाईक अध्यक्ष सत्यजीत सिंह परिसंघक सर्वे रिपोर्टक हवाला दैत कहला जे विश्व आर्थिक मंदीक बावजूद बिहार मे वित्त वर्ष 2008-09 मे औद्योगिक विकास दर चार प्रतिशत स बढि़ कए छह प्रतिशत भ गेल अछि, जे राष्टï्रीय औसतक करीब अछि। ओ कहलथि जे एतबे नहि औद्योगिक उत्पादन सेहो तीन स बढि़ कए पांच प्रतिशत भ गेल अछि। सिंह कहलथि जे रिपोर्ट मे औद्योगिक क्षेत्र मे बेहतरीक लेल राज्य सरकार क ओहि प्रोत्साहन कए सहाहना कैल गेल अछि जेकरा स पिछला वित्त वर्ष मे राज्यक विभिन्न परिक्षेत्र क स्थानीय निवेशक 753 करोड़ निवेश केलथि अछि। रिपोर्ट में कहल गेल अछि जे बिहार मे कानून-व्यवस्था मे सुधार आओर उद्योग प्रति राज्य सरकारक सकारात्मक रवैया क कारण आकर्षित भ कए ओहन स्थानीय निवेशक सेहो लौट एलाह अछि जे पिछला किछु साल पहिने राज्य छोडि़ कए चल गेल छलाह। स्थाीनीय निवेशक चीनी, कृषि, खाद्य-प्रसंस्करण समेत अन्य क्षेत्र मे सेहो निवेश केलथि अछि। लोकसभा चुनाव क बाद आइल इ सर्वे रिपोर्ट बिहारक नीतीश सरकार लेल दोहरा खुशीक गप अछि।


text:
मिथिला चित्रकला लेल महासुंदरी, सीता आ बौआ कए पहिने भेट चुकल अछि पद्म पुरस्कार
पटना । मिथिला चित्रकलाक प्रसिद्ध कलाकार गोदावरी दत्ता कए पद्मश्री स सम्मानित करबाक घोषणा कैल गेल अछि। मिथिला चित्रकला लेल महासुंदरी, सीता आ बौआ कए पद्म पुरस्कार पहिने भेट चुकल अछि, इ एहि विधा लेल चारिम कलाकार छथि जिनका केंद्र सरकार स इ नागरिक सम्मान प्राप्त भेल अछि। उल्लेखनीय अछि जे कला कारोबारी राकेश झाक नेतृत्व में क्राफ्टवाला नामक संस्था हिनका पद्म पुरस्कार दियेबा लेल मुहिम चलेने छल। मिथिला चित्रकला क सिद्धस्त कलाकार 87 वर्षीय शिल्पगुरु गोदावरी दत्ता क जन्म 7 नवंबर 1930 कए दरभंगा जिला क बहादुरपुर मे भेल। गोदावरी दत्ता कए मिथिला चित्रकला क कचनी ( लाईन ) शैली का सिद्धस्त
कलाकार आ गंगा देवी शैली कए उत्तराधिकारी मानल जाइत अछि। चित्रकलाक आरंभिक प्रशिक्षण अपन मां स भेटल। विवाह क बाद अपन सासुर रांटी मे इ अपन कला साधना जारी रखलथि। बिहार सरकार स पुरस्कृत आ कला क सर्वश्रेष्ठ पुरस्कार शिल्प गुरु स सम्मानित गोदावरी
दत्ता कए पद्मश्री अवार्ड भेटला स समस्त मिथिला मे खुशीक लहर अछि। दरभंगा क विधायक संजय सरावगी शिल्पगुरु गोदावरी दत्ता कए बधाई दैत कहला अछि जे इ मात्र मिथिला क नहि बल्कि समस्त बिहार लेल गर्व क
विषय अछि। दरभंगाक बेटी आ मधुबनीक पुतहू कए बधाई देबा लेल सामाजिक आ राजनीतिक व्यक्ति सबहक कतार लागल अछि।


text:
स्रोत: फेसबुक पर मिथिला आइडी द्वारा कैल गेल पोस्ट सँ
मई ३, २०१५ – रवि दिन!
आई भेल अहि सालक तीन टा पावैन केर अंत
1. सप्ताडोरा चैत मासक परिवा तिथि फगुआ सौं शुरू भऽ बैशाख केर अंतिम रवि दिन जे आइ छल अंत भेल। शुरू दिन तऽ बसिया, छनुआ, सोहारी जे फगुआ राति मे संपूर्ण पवित्रता सौँ बनैत छैक, नैवेद्य चढाओल जाइत अछि आ अंतिम दिन आइ टटका नैवेद्य अर्पण कैल जाइत अछि। मैथिल स्त्री संतान, संतति, संपत्ति केर रक्षाक लेल ई पावैन करैत छथि। संपूर्ण श्रद्धा-विश्वास सौँ हाथ मे दूईव लय सप्ता-विप्ता केर कथा श्रवण करैत छथि आ बैंह पर धारण करै वला डोराक पूजा कय खैध खूनि गाड़ि समापन करैत छथि।
2. रवि शनि अगहन केर रवि दिन सौँ शुरू भेल ई पावैन बैसाख केर अंतिम रवि जे आइ छल सौंपल गेल। पवित्रता सों ठकुआ बना फल मिठाई पान मखान आरतक पात अरघौती बद्धि सौँ डाली सजा नव कपड़ा सँ बान्हि पोखरीक घाट पर डालीक भीड़ लागि जाइत छैक। कियो-कियो जे जल मे ठाढ होइत छथिन सबहक डाली लय सूर्यदेव केँ अर्पण कय अर्घ्यदान कयल जाइत छन्हि। छह मासक भार आइ उतरल।
3. एकसंझा अगहन केर रवि शनिकेँ प्रथम अर्घ्य दिन सँ शुरू होइवला ई पावैन स्त्रीक लेल अति श्रद्धेय मानल जाइत अछि। मैथिल स्त्री पवित्रता सौँ बिना नून केर जेकरा जे भेल से बना दुपहर में ठौं कय नैवेद्य साजि धूप दीप जरबैत दिनकर केँ प्रणाम कय स्वयं भोजन ग्रहण करैत छथि । जलो नै दोसर बेर ग्रहण करैत छथि। फेर दोसरे दिन किछु ग्रहण करती। ई क्रम बैशाख धैर चलैछ। जावत फेर दिनकर केँ दोसर अर्घ्य नै देल जाइत अछि, से आइये छल। संतान पति परिवार केर रक्षाक लेल धर्म नगरी मिथिलाक स्त्री ई पावैन करैत छथि।
कठिन तप अपन मिथिलाक धार्मिक परंपरा सँ ओतप्रोत सनातन धर्म केर प्रमुख स्तम्भ छी। कियैक नहि, जाहि ठामक एतेक पवित्र सतत परसुखक लेल अपन जीवन अर्पित करै वाली स्त्री छथि ओ मिथिला भूमि कतेक पवित्र कियैक नहि हो। जय माँ जानकी! प्रणम्य अछि मैथिल केर संस्कार।


text:
दरभंगा, मिथिला मिरर-निशांत झा: शहर के मौलागंज मेन रोड के मुहल्लावासी बुधदिन भोर मे बांस आ बल्ला सं सड़क जाम कय देलक। स्थानीय निवासी के कहब छल जे, शहर मे छैठ पर्वक लेय तालाब आ पोखरि के सफाई नगर निगम द्वारा नहि कराओल जा रहल अछि। जाहि के लेल छैठ पर्व करय वला लोक सब मे चिंता व्याप्त अछि।
स्थानीय लोक सब छैठ पर्वक लेल पोखरि मे जमल गंदगीक सफाई के मांग बहुत दिन सं कय रहल अछि। मुदा नगर निगम सं कोनो ठोस कदम नहि उठाओल गेल, जाहि के लेल स्थानीय निवासी सड़क जाम कय निगम के प्रति अप्पन विरोध जता रहल छलाह। ओतहि सड़क जाम सं शहर मे ट्रैफिक व्यवस्था पूर्ण रुपे ध्वस्त भय गेल।


text:
२०१५ केर बिहार विधानसभा चुनाव मे अखिल भारतीय मिथिला पार्टी आर आदर्श मिथिला पार्टी ठाम-ठाम सँ उम्मीदवार ठाढ केलक। जीत पेबाक सपना एखनहु सपने समान अछि। जानि कहिया ओ दिन आयत।
लेकिन विश्लेषक एहि पर प्रसन्नता व्यक्त कय रहला अछि जे २०१० सँ २०१५ केर तीन टा चुनाव मे मिथिलावादी दल द्वारा चुनाव लड़बाक तथ्यांक केर अध्ययन ई देखा रहल अछि जे मिथिला लेल राजनीतिक दल कछुआ चाइल सँ बढि रहल अछि।
‘वोट फर मिथिला’ नामक फेसबुक पेज द्वारा दुइ टा फोटो जारी कैल गेल अछि। एकटा मे ई देखायल गेल अछि जे २०१० केर बिहार चुनाव मे कतेक गोटा चुनाव लड़ला, फेर २०१४ केर संसदीय चुनाव मे कतेक गोटा लड़ला आ हालहि संपन्न विधानसभा चुनाव २०़़१५ मे कतेक गोटा लड़ला। तस्वीर साफ अछि। २०१० सँ २०१४ मे संख्या बढल आ एहि बेर कुल १९ उम्मीदवार चुनाव लड़ला। ई हालत तऽ तखन अछि जखन जमीनी राजनीति मे एहि दल सबहक कोनो नामोनिशान नहि अछि, केवल चुनावक समय मे कोनो तरहें किछु उम्मीदवार केँ ठाढ करैत लोकतांत्रिक प्रक्रियाक अभ्यास कैल जाएछ। जँ जमीन पर पार्टी कार्य करत, संगठन बनत, जन-सरोकार पर संघर्ष करत, कैडर निर्माण करत तऽ निश्चिते धरातलीय स्वरूप मे उल्लेख्य परिवर्तन एतैक आ ई कछुआ गति सँ सफलता भेटबाक सपना केँ सेहो साकार कय सकैत छैक। जाहि तरहें दोसर तस्वीर द्वारा २०१० केर तूलना मे २०१५ मे वोटक संख्या बढल देखायल जा रहलैक अछि तऽ ई निश्चित छैक जे सफलताक दिन दूर नहि छैक। किछु दल द्वारा एहि दिशा मे गंभीरतापूर्वक कार्य कैल जा रहलैक अछि। बस आपसी एकता आ मुद्दा पर रणनीतिक संग कार्य करब सपना केँ साकार करबा मे सहयोगी होयत ई निश्चित अछि।
मिथिलाक आम मतदाता केँ स्वराज्य सँ परिचय तक नहि छैक। मिथिलाक नाम लैत देरी मानू जेना मुह पर माछी आबि गेल होइक, होंकनाय शुरु करैत अछि। उच्चवर्गीय लोक तऽ उनटा बसात बहायब शुरु कय दैत अछि आ चुनाव मे समर्थनक बात तऽ दूरे छोड़ू। अपन मत केर मूल्य बुझैत अछि आ सीधे पटनाक गद्दी पर केकरा बैसायब ताहि लेल विकल्प गैर-मिथिलावादी आर परंपरा सँ लूटनीति चलेनिहार टा केँ अपन मतदान करैत अछि। वास्तव मे मिथिलावाद केर कोनो स्वरूप जाबत जमीन पर बनबे नहि करतैक तऽ भले लोक मे विश्वास बनतैक कोना, बढबाक बात तऽ बनलाक बादे हेतैक। आवश्यकता धरातल पर उतरैत पंचायत स्तर पर संगठन बनेबा सँ लैत जनसरोकारक मुद्दा पर संघर्ष सँ छैक। देखबाक अछि जे चुनाव सँ इतर संगठन आ संघर्ष लेल मिथिलावादी दल कहिया सँ कार्य शुरु करैत अछि।


text:
मधुबनी/जनकपुर: भारत लेल नेपाल सभसँ नजदीकक पड़ोसी देश छी। दुनु देशक बीच बेटी-रोटिक संबंध अछि। नेपालक संग कारोबारी रिश्ता अछि, एतबे नहि दुनु देशमे भाषाई, सांस्कृतिक संबंध सेहो अछि। एहनमे जँ भारत नेपालक बीच रेलसेवा पुनः शुरू होयत त’ निश्चित रुपेँ दुनु देशक निवासी लेल बड़ पैघ खुशिक गप होयत। इंडो-नेपाल ट्रेन परिचालनक तिथि शीघ्र निर्धारित होयत आ रेल परिचालन शुरू भ’ जायत। ई रेल सेवा जयनगर वाया जनकपुरधाम, कुर्था धरि निर्माणाधीन रेलखंडक कंस्ट्रक्शनकेँ फाइनल अरैंजमेंटक निरीक्षण करबाक लेल डीआरएम रविन्द्र कुमार जैन पहुँचल छलाह। डीआरएम सभसँ पहिने इंडियन स्टेशन जयनगरकेँ सर्कुलेटिंग एरिया, रनिंग रूम समेत स्टेशन परिसर स्थित अन्य विभागक निरीक्षण केलाह। मिथिलाक संस्कृतिकेँ देखैत स्टेशन परिसरकेँ अंदर-बाहर हर जगह मिथिला पेंटिंगसँ सजबैक निर्देश देलनि। स्टेशन परिसरमे जगह-जगह पर फ्लोर उंच-नीच आ गंदगी देखल गेल जाहि पर डीआरएम फटकार लगबैत ओकरा ठीक करबाक निर्देश देलनि। संगही रनिंग रूममे बनल भोजनालयकेँ सुचारू रुपें व्यवस्थित करबाक लेल सेहो कहलनि। डीआरएम प्लेटफार्म पर पसरल पानी पर संज्ञान लैत आईओडब्ल्यूकेँ सख्त हिदायत देलनि। ओकर बाद तीन महिनासँ बंद पड़ल शौचालयकेँ शीघ्र चालू करबाक निर्देश देलनि। कस्टम अधिकारि, इरकॉन अधिकारीकेँ समक्ष कस्टम कार्यालयक लेल जमीन फाइनल केलाह आ भवन निर्माण करबाक निर्देश देलनि। जयनगर स्टेशनकेँ निरीक्षणक बाद डीआरएम रेल ट्रॉलीसँ जनकपुर लेल रवाना भ’ गेलाह। हुनका संग डीईएन वन सुमन भारती, इरकॉनक डीजीएम रवि सहाय, दीपक कुमार, आरपीएफ सहायक कमांडेंट अजीत कुमार शाही, कॉन्स्टेबल दिलीप कुमार, एईएन दरभंगा दिनेश कुमार सेहो गेलथि।
नेपालकेँ प्रभावित करबाक लेल दुनु एशियाई शक्ति भारत आ चीनमे होड़ मचल अछि। हिमालयी राष्ट्र नेपालकेँ पहिल आधुनिक रेल लाइनकेँ तौर पर तोहफाक रूपमे बहुत पैघ फायदा भेटत। दक्षिण-पूर्वी नेपालक जनकपुरकेँ बिहारक जयनगरस जोड़य वला 34 किलोमीटर लम्बा रेल संपर्क तैयार भेला पर कारोबार आ तीर्थयात्रामे बहुत इजाफा होयबाक उम्मीद जागल अछि। रेलवेक इ पहल दक्षिण एशियामे अपन प्रभाव जमावयकेँ एकटा कोशिश अछि। किएक त’ चीन अपन बेल्ट आ रोडक लेल अरबों रुपैया खर्च क’ रहल अछि। एकर एक मात्र उद्देश्य एहिकेँ जरिये मात्र आ मात्र अपन कारोबारकेँ अनेकोँ देशमे पसारय चाहैत अछि।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
बुधवार, 28 दिसंबर 2011
• 'गजल'
बिन दहेज ने उटतै दोली त रकम जुटेबे करतै
प्रेम रस में डुबल मोन आ जुरल हाथ
बिच में एतै दहेज त जुरल हाथ छोरेबे करतै
फोकटो में जे ने छै विवाहक लायाक दुल्हा
खरीदार भेटटै त ऒहो दुल्हा बिकेबे करतै
पनी सँ लबलबायाल भरल छै जे पोखैर
अकाल रौदी एतै त भरल पोखैर सुखेबे करतै
चोर के हाथ ज देबै समानक रखवालि
मैका भेततै त चोर समान चोरेबे करतै
जँ भरल गिलास छै पैन सँ
ऒहि मे भरबै पैन त पैन नीचां हरेबे करतै
जँ दहेज के लालच में हाथ धरी बैसतै बाप
बेटाक जरतै मोन त ऒ चक्कर चलेबे करतै
पर्दा के पाछु जे भ रहल छै दहेजक खेल
पर्दा नै उठतै त खेलबार खेल खेलेबे करतै
माय केर कौखि सँ हटायल जा रहल बेटीक भ्रुन
दहेक ने रुकतै त माय बेटीक भ्रुन हटेबे करतै


text:
मैथिली बाल साहित्य लेल भेटल पुरस्कार
नई दिल्ली । तारानन्द वियोगीकए मैथिली बाल साहित्य लेल पहिल साहित्य अकादेमी पुरस्कार 2010 इ भेटल त की भेटल लेल देल जा रहल अछि। ई भेटल त की भेटल मैथिली लोक रंग (मैलोरंग), दिल्ली द्वारा 2008 ई. मे प्रकाशित कएल गेल अछि। ई पुरस्कार 14 नवम्बर 2010 कए बाल दिवसक अवसरपर देल जाएत। एहिमे 51 हजार टका देल जाएत।
15 जनवरी 1966 मे बदरिकाश्रम, महिषी, सहरसा मे जनमल वियोगी क पहिल पोथी अपन युद्धक साक्ष्य (गजल संग्रह) 1991 मे प्रकाशित भेल छल। अन्य पुस्तक हस्तक्षेप (कविता-संग्रह), अतिक्रमण (कथा-संग्रह), शिलालेख(लघुकथा संग्रह), कर्मधारय, ई भेटल त की भेटल। राजकमल चौधरीक कथाकृति एकटा चंपाकली एकटा विषधर संकलन-संपादन केने छथि।


text:
नई दिल्ल्ी/पटना। पिछला रेल बजट मे कनि नजरअंदाज कैल गेल बिहार एहि बेर पहिने स तैयार अछि। शरद यादव त मधेपुरा रेल कारखाना कए लालूक योजना मानि पिछलो साल चुप रहलथि, एहि बेर लालू आ पासवान सेहो बिहारक हित लेल एखनधरि चुप बैसल छथि। एहन मे मुख्यमंत्री नीतीश कुमार पहल करैत रेल मंत्री ममता बनर्जी कए पत्र लिखकए बिहार मे चलि रहल योजना लेल टका देबाक मांग करैत दूरंतो सहित कम स कम तेरहटा नव ट्रेन देबाक मांग केलथि अछि। पासवान कए हाजीपुर मे हरेलाक बाद रामसुंदर दास गायब छथि, एहन मे शरद संग-संग रामसुंदरक जिम्मेदारी नीतीश कए उठायब मजबूरी बनि गेल अछि। नीतीश अपन पत्र में रेल मंत्री स हाजीपुर कए विश्वस्तरीय स्टेशन बनेबाक मांग सेहो केलथि अछि।
पूर्व रेलमंत्री नीतीश ममता दीदी कए कहलथि अछि जे बिहार क लेल पैघ संख्या मे रेल परिवहन क जरूरत अछि। विस्तार क लेल पूर्व मे कईटा घोषणा त होइत रहल अछि, मुदा फंड क अभाव मे ओ एखनधरि पूरा नहि भ सकल अछि। एहि मे छपरा, हरनौत आ मधेपुरा मे प्रस्तावित रेल कारखाना शामिल अछि। एकर अलावा निमर्ली मे कोसी पर, मुंगेर आ पटना मे गंगा पर बनि रहल महासेतुक काज सेहो धीमा चलि रहल अछि। एकर संगहि नीतीश कुमार नव ट्रेन क एकटा सूची सेहो पठोलथि अछि। एहि मे पटना दिल्ली दूरन्तो एक्सप्रेस क संग-संग दरभंगा-मुंबई, पटना-बंगलूरू समेत तेरह टा नव ट्रेन शामिल अछि।
एकर संगहि ओ पटना क यातायात ठीक करबा लेल अव्यावहारिक भ चुकल पटना-दीघा रेल लाइन कए राज्य सरकार कए सौंप देबाक मांग केलथि। इ जमीन भेटला स शहर क बीचो-बीच चारि लेन क सड़क बनि सकत। नीतीश आश्वासन देलथि अछि जे एकर बदला मे ओ रेलवे कए आन ठाम जमीन देबा लेल तैयार छथि।


text:
झारखंड क सपना देखनिहार आइ उदास छथि। उदास रहबाक कारणो अछि। पिछला नौ साल मे झारखंड जमीन स गर्त मे चलि गेल, जखन कि बिहार स अलग भेला पर सब सोचने छल झारखंड विकासक आकाश मे ध्रुव तारा बनि चमकत। एक कात जतय बिहार विकासक बाट पर चलैत बीमारू राज्यक कतार स बाहर निकलि रहल अछि, ओहि ठाम दोसर दिस झारखंड लेल अराजक शब्द छोट पडि़ गेल। हरिवंश जी लगातार एहि दूनू राज्यक हालात पर अपन विचार दैत रहला अछि। पिछला हफ्ता जेना झारखंडक इतिहास मे नव कलंक जुड़ल ओकर बाद प्रभात खबर मे हरिवंश जीक एकटा लंबा आलेख छपल। प्रस्तुत अछि एहि आलेखक प्रमुख अंश-
कोड़ा सरकार बनलाक बाद प्रभात खबर लगातार हुनकर कारगुजारी कए उजागर करैत रहल। अगर प्रभात खबर मे छपल दस्तावेज पर कार्रवाई होइते त आइ झारखंड क इतबा टका विदेश मे नहि गेल रहिते। धन महत्वपूर्ण नहि अछि। भ्रष्टाचार क संस्कृति कए झारखंड मे मजबूत बनेबाक काज सबस बेसी कोड़ा सरकार केलक। किछु दिन पहिने कोड़ाजी प्रभात खबर मे छपल खबर कए झुठला देने छलाह। इ प्रभात खबर क सवाल नहि छल। राज्य क सवाल छल। अगर पूरा मीडिया एहि सवाल पर एक मंच पर ठार भेल रहिते , त झारखंड लुटबा स बचि गेल रहिते। ओहि स बेसी झारखंड मे लोभ आ दलाली क संस्कृति एतबा मजबूत नहि होइते। इ घटना क बाद, शायद हम मीडिया क लोक सेहो एक मंच स जनता क सवाल पर एक संग ठार भ सकी।
झारखंड स जुड़ल नेता या झारखंड मे भेल भ्रष्टाचार क प्रसंग देश भरि मे छापल। कईटा राज्य क आठ शहर मे छापा मारल गेल। शायद कहियो कोनो एकटा राज्य क राजनीति स जुड़ल एतबा लोकक ओहि ठाम एक संग एतबा छापा नहि मारल गेल छल। एहि तरहें नौ वर्ष मे झारखंड देश मे रिकार्ड बना देलक। सूचना अछि जे एहि छापा मे आयकर आओर इन्फोर्समेंट विभाग क लोक छलाह। इ दूनू कए एक संग रहबा स एहि मामलाक गंभीरता साफ अछि। एक संग एतबा ठाम छापा इ सेहो बता रहल अछि जे गप (भ्रष्टाचार) केतबा आगू बढि़ गेल छल। छापा जहि वर्ग क लोकक घर मे पड़ल ओ सेहो दिलचस्प अछि। राजनीति, मीडिया, उद्योग स जुड़ल लोक क एहि मे नाम अछि। बिचौलियाक त गपे छोडू। एहि मे स अधिकतर लोक क हैसियत झारखंड बनैत समय लगभग सामान्य स नीचा छल। मुदा झारखंड बनलाक बाद एहि मे स कई गोटे करोड़पति, अरबपति भ गेलाह। जे गांव, शहर स बाहर नहि निकलल आइल छलाह ओ पूरा दुनिया मे पसरि गेलाह। अर्थशास्त्र क कोन गणित या ग्रोथ मॉडल स ? इ समाज नहि जनैत अछि। कानून कए सेहो शायद एकर तलाश अछि।
एहि छापा क खबरि सुनि कए झारखंड गठन क दौर मन परैत अछि। 15 नंवबर कए बिहार स झारखंड अलग भेल छल। विकास क लेल । कुव्यवस्था- अव्यवस्था क अंत क लेल। आदिवासी – गरीब क कल्याण क लेल। पशुपालन घोटाला झारखंड मे भेल, तखन बिहार क दौर छल। आब झारखंड बनलाक नौ वर्ष भ चुकल अछि। नौ साल मे झारखंड क जेतबा शोषण भेल, ओतबा शायद कहियो नहि भेल। शायद इ धरती बनबा स एखन धरि तक। झारखंड कए लॉलेस (कानून रहित) आ सबस भ्रष्ट राज्य बनेबा मे मधु कोड़ा सरकार क हाथ प्रमुख अछि, जे कांग्रेस, झामुमो आ राजद क समर्थन स चलल। इ भ्रष्टाचार झारखंड कए न्यूनतम 50 वर्ष पाछु धकेल देलक। कोना? आइ पूरा देश, झारखंड क इ घटना जानि कए स्तब्ध अछि। एहि गरीब राज्य स पैघ पैमाना पर पूंजी देश-विदेश गेल। निवेश क लेल। कई-कई हजार करोड़ क पूंजी आओर इ सब केलक के? धरती पुत्र । की झारखंड क राजनीति मे एहन तत्व क खिलाफ झारखंड क माइट स इ आवाज उठत? की झारखंड क धरती क युवा शोषक बनल अपन लोकक खिलाफ उतरत?
भ्रष्टाचार, देशद्रोह जइसन गंभीर मामला अछि। एहि स झारखंड मे गरीब क भविष्य क हत्या भ रहल अछि। गरीब आओर गरीब बनि रहल अछि। जे पुल-पुलिया बनि रहल अछि, ओ बनबा काल ढहि रहल अछि। अरबों क पुल-पुलिया गायब भ रहल अछि। करोड़ क सड़क चोरी चलि जा रहल अछि। यानी सिर्फ कागज पर काज भ रहल अछि। एहि ठाम मंत्री खुलेआम कहैत छथि जे कियो सरकारी कर्मचारी कहथि जे हुनका स टका ल कए हम हुनकर काज नहि केलहुं। इ अहंकार आ दर्प छल, मंत्री क । जाहि संविधान आ कानून क शपथ ल कए पद पर बैसलाह, ओकर जडि़ खोदैत रहलाह। ओकरे हत्या करैत रहलाह। इ भ्रष्ट तत्व पूरा नौकरशाही कए अशक्त आ पंगु बना देने छल। मीडिया क लोक कए सेहो अपन चंगुल मे ल लेने छल।
झारखंड क सत्ता मे इ सब पात्र (जिनकर ओहि ठाम छापा पड़ल) डूबि गेल छलाह। हिनका सब कए लगैत छल इ अजर-अमर अछि। टका स सब किछु सेहो करि सकैत छी। एहि गांधी कहने छथि, धर्म रहित कोनो राजनीति नहि होइत अछि। राजनीति, धर्म क सेवा करैत अछि। धर्म रहित राजनीति मौत क कुआं अछि आओर इ आत्मा कए सेहो मारि दैत अछि। धर्म स हुनकर अर्थ मनुष्य क उदात गुण आ लक्षण स छल। झारखंड क राजनीति क मूल मे मात्र धूर्तता छल। जाहि कात बेसी टका, पासा ओहि कात पलटि जाइत छल। येह दर्शन छल। एकर हश्र एहने हेबाक छल। इ साधन आ साध्य क गणित अछि। रासायनिक फ़ार्मूला क भांति। जाहि तरहे बेखौफ लूट भ रहल छल, ओकर परिणाम अछि इ छापा। लोभ, लालच आ सत्ता मद हिनकर आत्मा कए मारि देने अछि।


text: पटना। नासा मे भेल लूनाबोटिक माइनिंग चैंपियनशिप मे भाग लेबा लेल गेल बीआइटी, पटना क नौ सदस्यीय टीम कए काफी सराहना भेटल। चैंपियनशिप मे रोबोट कए चांद स माटिक खुदाई करि धरती पर अनबाक छल। विश्व भरि क 36टा टीम मानवरहित रोबोट तैयार केने छल। ओहि मे स केवल 15टा रोबोट ओहि ठाम चलि सकल। बीआइटी क रोबोट न केवल चलल बल्कि सबस बेसी काल चलल। जज बेस्ट ट्रैकिंग सिस्टम क लेल बीआइटी क टीम कए सराहाना केलथि आओर मई, 2012 मे होइवाला प्रतियोगिता क फाइनल मे शामिल हेबाक अनुमति सेहो देलथि। टीम मे शामिल सौरभ मुरारका कहला जे प्रतियोगिता मे चांद जइसन एकटा सतह बनाउल गेल छल, जतए जाकए रोबोट कए माटि क खुदाई करबाक छल। बीआइटी, पटना क रोबोट एक बिंदु पर सबस बेसी काल तक घूमैत रहल। एकरा लेल जज हमर सबहक टीम कए सर्टिफिकेट देलथि। टीम मे रजत त्यागी, अनुराग रेड्डी, श्रेयक तिवारी, अनमोल शर्मा, विश्वतेजा, पितक मिश्रा, सुमोय घोष आ प्रो एमए हसन शामिल छलाह।